text:
Námsfrøðingar fingu prógv á Fjarlestrardeplinum
Í dag fingu 17 námsfrøðingar prógv á Fjarlestrardeplinum. Prógvini vórðu handaði í skúlahøllini í Vágs Skúla, har Dennis Holm, borgarstjóri, og Barbara Joensen, námsfrøðingur, flutt fram røður. Les meira »
17 námsfrøðingar fáa prógv á Fjarlestrardeplinum
Fríggjadagin 28. juni verður hátíðardámur á Fjarlestrardeplinum í Vági, tá 17 námsfrøðingar fáa prógv. Les meira »
Hægri fjarlestur á Glasi
Um nóg nógv tekna seg, fara Glasir og Fjarlestrardepilin í Vági at kunna um møguleikar fyri hægri lestri í vetur. Tiltakið verður á Fjarlestrardepilinum tórskvøldið 23.august kl. 19,30 Tiltakið er sjálvandi ókeypis. Les meira »
Námsfrøðingar fingu prógv á Fjarlestrardeplinum
Í dag fingu 17 námsfrøðingar prógv á Fjarlestrardeplinum. Prógvini vórðu handaði í skúlahøllini í Vágs Skúla, har Dennis Holm, borgarstjóri, og Barbara Joensen, námsfrøðingur, flutt fram røður.
17 námsfrøðingar fáa prógv á Fjarlestrardeplinum
Fríggjadagin 28. juni verður hátíðardámur á Fjarlestrardeplinum í Vági, tá 17 námsfrøðingar fáa prógv.
Hægri fjarlestur á Glasi
Um nóg nógv tekna seg, fara Glasir og Fjarlestrardepilin í Vági at kunna um møguleikar fyri hægri lestri í vetur. Tiltakið verður á Fjarlestrardepilinum tórskvøldið 23.august kl. 19,30 Tiltakið er sjálvandi ókeypis.
Sosiala Akademiútbúgvingin á Fjarlestrardeplinum
Fjarlestrardepilin í Vági hevur seinasta árið arbeitt við at fáa í lag fjarlestrar útbúgving innan sosial ráðgeving og sosialt arbeiði; ein útbúgving sum stórur áhugi er fyri í Føroyum. -Og nú er møguleiki at søkja inn á Sosialu Akademiútbúgvingina á Fjarlestrardeplinum í Vági, ein útbúgving sum byrjar í august 2018.
Lesandi atgongd til hølir um jólini
Eins og undanfarin ár, kunnu lesandi um jólini ókeypis brúka hølini á Fjarlestrardeplinum í samband við lesnaðin.


c: text/html

text:
Visti tú, at tá ið IRF fær nógvar fullar vembur inn at brenna, so viðførir tað dálkandi útlát frá skorsteininum?
Tá ið flett verður, er tað týdningarmikið fyri umhvørvið, at leivdirnar verða burturbeindar á rættan hátt.
Soleiðis verjir tú umhvørvið:
– Tøm vemburnar — tað dálkar at brenna fullar vembur.
– Lat blóð og annað vatn seta frá, áðrenn leivdir frá fletting verða burturbeindar.
– Lat innvøl og leivdir í plastposar, áðrenn tað verður latið í bingjurnar. Finn títt kommunalu endurnýtslupláss/ruskpláss her.
Hitin í ovninum hjá IRF er vanliga um 1.000 stig. Fer hitin niður á 850 stig, viðførir tað dálkandi útlát í roykinum. Um heystið, tá ið nógvar vátar leivdir frá flettingini koma inn, kann tað verða trupult hjá IRF at halda ovnin nóg heitan, til tess at forða fyri dálkandi útláti. Vit heita tí á fólk, um at fylgja omanfyri nevndu vegleiðing, so vit í felag kunnu verja umhvørvið.

robotstxt: allowed

filter: keep


text:
Trýst á eitt orð á listanum niðan fyri og fá frágreiðing um merkingina á orðinum.
Boða okkum frá, um frágreiðing vantar um orð og hugtøk á hesi heimasíðuni, so verða tey møguliga tikin við í orðabókina. Send fráboðan til: katrin@fargen.fo
Arvafrøði
Tann parturin av lívfrøðini, sum snýr seg um bygnað og virkni hjá arvatilfarinum, um lívfrøðiligan arv frá foreldrum til barn, broytingar og um frábrigdi (mutatiónir).
Basa
Ein basa er tann parturin av einum nukleotidi, sum inniheldur arvafrøðiligu upplýsingarnar. Fýra sløg av basum eru: A (Adenin), C (Cytosin), G (Guanin) og T (Thymin). Við hesum bókstavunum skriva DNA-streingirnir síni boð. Raðfylgjan á bókstavunum ger av okkara eginleikar. Lesingin av bókstavunum (basum og nukleotidum) verður rópt sekventering.
Berari (av ílegusjúku)
Tú arvar tvey avrit av hvørjari ílegu frá tínum foreldrum, annað frá mammu tíni og hitt frá pápa tínum, tilsamans eitt ílegupar. Arvaligar sjúkur kunnu koma í, um tú arvar eitt ílegubrek frá øðrum ella báðum foreldrunum. Skilt verður millum víkjandi og ráðandi ílegur. Tú ert berari av eini ílegusjúku, um tú hevur eina sjúkuílegu, sum tíni børn kunnu arva frá tær.
Bioinformatikk
At brúka dátutøkni til at greina og tulka lívfrøðiligar upplýsingar um eitt nú bygnaðin og virknið hjá ílegunum.
DNA
DNA, sum er ein stytting fyri deoksyribonuklinsýra, er arvatilfarið í menniskjanum eins og í flestu livandi verum. DNA kann roknast sum ein risastórur dátugrunnur við upplýsingum um, hvussu proteinini skulu vera. Hesar upplýsingar eru kotaðar og goymdar í ílegunum. Nærum allar kyknur í kroppinum hava sama DNA. DNA er sett saman av tveimum longum streingjum, sum benda seg í ein snyril hvør um annan inni í kyknunum. Útvið tveir metrar av DNA-streingi eru í eini menniskjakyknu. Byggisteinarnir í DNA´num eru fýra ymsar basur, og raðfylgjan av basum ger av eginleikarnar hjá einstøku íleguni. Bygnaðurin av DNA´num ger, at tað kann avritast við stórum neyvleika og arvast frá einum ættarliði til tað næsta. Henda endurskapanin tryggjar, at íleguarvurin støðugt verður borin víðari.
Frábregði/frábrigdi (mutatión)
Størri ella minni broytingar í raðfylgjuni á nukleotidum í DNA'num, sum kunnu koma í av sær sjálvum ella orsakað av ávirkan uttanífrá. Tílíkar broytingar henda alla tíðina, og viðhvørt kunnu tær hava við sær ílegugrundaða sjúku.
Gen
Sí ílega
Genetikk
Sí arvafrøði.
Genom
Eitt genom fevnir um alt arvatilfarið (DNA) í eini kyknu, og tað er staðsett í kromosomunum. Genomið inniheldur uml 20.000 ílegur, sum tó bert eru 1-5 % av tínum genomi. Hóast vitanin enn er avmarkað um restina av DNA´num, so vita vit, at tað hevur avgerandi leiklut í stýringini av ílegum og genomi, so tey ”tendra” og ”sløkkja” rætta tíð. Samlaða arvatilfarið hjá menniskjum verður rópt humana genomið.
Hjáfinning
Tá ein heilsukanning av tilvild finnur eitthvørt, sum liggur uttan fyri økið, kanningin snýr seg um, tvs. eitt hjáúrslit, er talan um eina hjáfinning. Hjáfinningar kunnu m.a. verða avdúkaðar við líkskoðan, í diagnostiskum kanningum, í medisinskari gransking og í ílegu- og genomkanningum.
HUGO - Human Genome Project Organisation
Ein risastór altjóða verkætlan, sum var fyrst at kortleggja samlaða arvatilfarið, genomið, hjá menniskjanum. Verkætlanin vardi frá 1990-2003 og varð samskipað í USA.
Ílega (gen)
Ein ílega er tann grundleggjandi arvaeindin. Ílegur eru partur av arvatilfarinum ella arvastreinginum, sum inniheldur upplýsingar um, hvussu eitt ávíst protein ella partar av einum proteini skal byggjast. Raðfylgjan á basum/nukleoidum ger av, hvussu proteinið verður bygt. Bygnaðurin á proteininum ger av, hvussu proteinini virka. Samspælið millum proteinini ger av, hvussu vit eru, og hvussu vit síggja út. Støddin á eini ílegu kann vera alt frá nøkrum hundrað basum til yvir 2 mió. basur. Ílegurnar hjá menniskjanum. Mett verður, at eitt menniskja hevur 20.000-25.000 ílegur.
Ílegusjúka (genetisk sjúka)
Ein ílegusjúka er ein sjúka, sum stendst av einum frábrigdi (mutatión) í genominum hjá einum persóni. Skilt verður millum stakar og samansettar ílegusjúkur. Ein støk ílegusjúka stavar frá einum frábrigdi í eini stakari ílegu (monogenetiskar sjúkur). CTD og cystisk fibrosa eru dømi um monogenetiskar sjúkur. Samansettar ílegusjúkur standast hin vegin av fleiri ymsum ávum samstundis, og orsøkin kann vera viðurskifti í fleiri ymsum ílegum saman við lívsstíli og umhvørvi. Dømi um samansettar sjúkur eru hjarta-karsjúkur, sukursjúka, fiti og sálarsjúkur. Nakrar ílegusjúkur eru arvaligar (viðføddar), og aðrar stava frá broytingum ella frábrigdum í eini ílegu, sum henda seinni í lívinum (spontan frábrigdi). Frábrigdi kunnu standast av tilvild ella av umhvørvisávum.
Kliniskur ábyrgdarhavi
Ein kliniskur ábyrgdarhavi er eitt heilsustarvsfólk við løggilding, ið hevur tilknýti til føroyska heilsuverkið. Kliniski ábyrgdarhavin hevur ábyrgdina av eini granskingarverkætlan mótvegis einstaklingum og myndugleikum. Eisini hevur hann ábyrgd av, at tær upplýsingar, sum verða latnar Ílegusavninum, eru rættar. Kliniski ábyrgdarhavin í FarGen-verkætlanini er: Bjarni á Steig, yvirlækni
Kromosom
DNA-streingirnir eru samanvavdir til noðu, sum liggja rundanum nøkur protein (histon), sum tilsamans eru eitt kromosom. Menniskjað hevur 46 kromosom, sum eru skift í 23 pør. Í hvørjum pari er annað kromosomið arvað frá mammuni og hitt frá pápanum. 22 av pørunum eru eins hjá kvinnum og monnum, og hitt seinasta parið er kynskromosom. Kvinnur hava tvey X-kromosom, og menn hava eitt X- og eitt Y-kromosom.
Kunnað samtykki (samtykkisváttan)
Ein samtykkisváttan ella kunnað samtykki er eitt løgfrøðisligt hugtak, sum m.a. verður brúkt innan heilsugransking. Ein samtykkisváttan innan gransking skal tryggja, at luttakarar í granskingarverkætlanum fáa nøktandi kunning um verkætlanina og um luttøkuna. Sambært lóg má eingin viðgerð ella kanning fara fram, uttan at sjúklingurin ella luttakarin hevur latið sítt samtykki.
Mutatión
Sí frábregði.
Nukleotid
DNA-mýlið líkist tveimum longum perlubondum, sum liggja snarað hvørt um annað í ein snyril. Perlurnar, sum eru byggisteinarnir í DNA-streingjunum, verða róptar nukleotid. Nukleotidini eru m.a. bygd av basum.
Protein
Evni, sum eru allastaðni í øllum verum. Proteinini eru bygd upp av aminosýrum og hvørt einstakt protein hevur ávísan virknað. Skulu proteinini virka rætt, er vanliga neyðugt, at raðfylgjan av aminosýrum er heilt røtt.
Ráðandi ílegusjúka
Tú arvar tvey avrit av hvørjari ílegu frá tínum foreldrum, annað frá mammu tíni og hitt frá pápa tínum, tilsamans eitt ílegupar. Arvaligar sjúkur kunnu koma í, um tú arvar eitt ílegubrek frá øðrum ella báðum foreldrunum. Er talan um ráðandi sjúkuílegu, verður tú sjúk/ur, um bert tú arvar sjúkuíleguna frá øðrum av foreldrunum, tí ráðandi sjúkur íkoma av bert eini sjúkari ílegu (øvut av víkjandi ílegusjúku). Eitt dømi um ráðandi arvaliga sjúku er Huntingtons chorea, sum tó ikki finst í Føroyum í dag.
Sekventering
Kanningarháttur at gera av raðfylgjuna av basum í genominum. Viðhvørt kanna granskarar bert ein ávísan part av eini ávísari ílegu (ílegukanning), og viðhvørt kanna teir eitt heilt genom (heilgenomsekventering).
Sjúkuílega
Ofta verður tosað um eina sjúkuílegu (sjúkugen), eitt nú CTD-íleguna. Hetta er óneyvt, tí øll hava hesa íleguna, men hjá einum sjúkum persóni er ein munur í íleguni orsakað av einum frábregði (mutatión). Frábregðið ger, at ílegan ikki virkar, sum hon eigur.
Tilvísingargenom
Eitt tilvísingargenom (referencegenom) er eitt miðal genom, sum byggir á dátur frá nógvum persónum úr sama landafrøðiliga øki. Tilvísingargenomið umboðar sostatt fólk í einum ávísum avmarkaðum øki. Tveir persónar úr familjum, sum hava búð í sama øki í nógv ættarlið, hava sannlíkt fleiri felagseyðkenni í sínum DNA´i enn tveir persónar úr økjum, sum liggja fjart hvørt frá øðrum. Tilvísingargenomið kann nýtast sum tilvísing ella samanberingargrundarlag í sambandi við ílegugransking av einstaklingum ella sjúklingabólkum.
Víkjandi ílegusjúka
Tú arvar tvey avrit av hvørjari ílegu frá tínum foreldrum, annað frá mammu tíni og hitt frá pápa tínum, tilsamans eitt ílegupar. Arvaligar sjúkur kunnu koma í, um tú arvar eitt ílegubrek frá øðrum ella báðum foreldrunum. Er talan um víkjandi sjúkuílegu, verður tú bert sjúk/ur, um tú arvar sjúkuíleguna frá báðum foreldrunum. Arvar tú bert ílegubrekið frá øðrum teirra, ert tú berari av ílegusjúkuni. Eitt dømi um víkjandi arvaliga sjúku er CTD. Fáa tvey fólk, sum bæði eru berarar av CTD, eitt barn, er 25 % sannlíkindi fyri, at barnið hevur CTD-sjúkuna, 50 % sannlíkindi fyri at barnið er berari av CTD og 25 % sannlíkindi fyri at barnið er frískt.


text:
Útbjóðing av arbeiðinum at listprýða nýggja skúlan í Runavík.
Arbeiðið at prýða nýggja skúlan í Runavík við list verður hervið útbjóðað. Áhugaði kunnu koma við hugskotum/uppskotum um, hvussu skúlin kann listprýðast.
Tað eru ongar ásetingar fyri ávísari list, annað enn tað, at listin ynskist at vera kveikjandi og trivnaðarskapandi hjá teimum, sum hava sína gongd í skúlanum.
Uppskotini mugu halda seg innanfyri fíggjarkarmin, sum hevur eitt loft uppá umleið kr. 500.000,-
Til tess at taka støðu til innkomnu uppskotini, verður settur ein bólkur at døma/meta um uppskotini.
Uppskotini skulu í høvuðsheitum lýsa verkætlanina og á hvønn hátt lidna verkætlanin væntandi kemur at síggja út.
Ástaðisfundur verður í skúlanum í Runavík 28. mai kl. 15.00, har høvi verður at síggja skúlan (tann partin, sum er liðugur) og at síggja tekningar av skúlanum annars.
Kommunan skilar sær rætt til at velja ímillum innkomnu uppskotini, partar av uppskotunum ella einki at taka.
Uppskotini skulu verða kommununi í hendi í seinasta lagi 24. juni 2008 og skal arbeiðið verða liðugt, tá skúlin er liðugt bygdur 1. desember 2008.
Runavíkar kommuna


text:
Tíðindaskriv frá Hondbóltsfelagnum Tjaldur
Hondbóltsfelagið Tjaldur ferð frá døgunum 2-4. apríl at skipa fyri einum spennandi og undirhaldandi hondbóltsskúla í høllini á Kambsdali, har byrja verður kl. 09.00 til 16.00 hvønn dag. Ætlanin er at hetta skal verða ein skúli fyri øll børn og ung, gentum og dreingjum í aldrinum 7-14 ár sum ikki hava roynt hondbólt fyrr eins og tað eisini er fyri leikarar í leika nú.
Tað verða tveir 2 danskir venjarar í koma at standa fyri skúlanum.
Kostnaðurin er kr. 300,- fyri hvønn. Íroknað er døgurði allar dagarnar, saft og saftdunkur, eisini fáa luttakararnir okkurt aftrat.
Tilmeldingarfreistin er 23. mars 07. Tað er avmarka tal av luttakarum.
Høvuðsstuðul er: Atlantic Airways
Eisini verður tiltakið stuðla Føroya Bjór


text:
UPPLEGG Tre Fiori leikari Alekssandro D'Addario.
MÁL til Tre Fiori. Málskjútti Andrea Campagno.
STÓRUR MØGULEIKI. KÍ leikari Deni Pavlovic stórur mál møguleiki.
ROYND FRANMVIÐ MÁL. KÍ leikari Deni Pavlovic roynd framvið mál.
GULKORT Tre Fiori leikari Andrea Campagno.
ÚTSKIFTING KÍ. Leikari Semir Hadzibulic út. Leikari Darius Lewis inn.
MÁL til KÍ. Málskjútti Jóannes Bjartalíð.
ROYND Á MÁL. KÍ leikari Boris Dosljak roynd á mál.
ROYND FRANMVIÐ MÁL. KÍ leikari Simen Sandmæl roynd framvið mál.
ÚTSKIFTING KÍ. Leikari Patrick Johannesen út. Leikari Torbjørn Grytten inn.
ÚTSKIFTING Tre Fiori. Leikari Manolo Pestrin út. Leikari Andrea Tamagnini inn.
GULKORT Tre Fiori leikari Ramiro Martin Lago.
MÁL til KÍ. Málskjútti Jóannes Bjartalíð.
ROYND Á MÁL. KÍ leikari Simen Sandmæl roynd á mál.
ROYND Á MÁL. Tre Fiori leikari Ramiro Martin Lago roynd á mál.
ÚTSKIFTING KÍ. Leikari Jonn Johannesen út. Leikari Boris Dosljak inn.
GULKORT KÍ leikari Jesper Brinck.
ROYND Á MÁL. Tre Fiori leikari Daniele Compagno roynd á mál.
ÚTSKIFTING Tre Fiori. Leikari Claudio Cuzzilla út. Leikari Joel Apezteguia inn.
ROYND Á MÁL. KÍ leikari Patrick Johannesen roynd á mál.
MÁL til KÍ. Málskjútti Jonn Johannesen.
STÓRUR MØGULEIKI. KÍ leikari Simen Sandmæl stórur mál møguleiki.
ROYND Á MÁL. KÍ leikari Simen Sandmæl roynd á mál.
ROYND Á MÁL. KÍ leikari Jóannes Bjartalíð roynd á mál.
ÚTSKIFTING Tre Fiori. Leikari Luca Angelini út. Leikari Nicolo' Bacchiocchi inn.
GULKORT KÍ leikari Patrick Johannesen.
UPPLEGG KÍ leikari Jákup Andreasen.
MÁL til KÍ. Málskjútti Simen Sandmæl.
HORNASPARK til Tre Fiori.
ROYND Á MÁL. Tre Fiori leikari Manolo Pestrin roynd á mál.
STÓRUR MØGULEIKI. Tre Fiori leikari Andrea Campagno stórur mál møguleiki.
ROYND Á MÁL. Tre Fiori leikari Andrea Campagno roynd á mál.
HORNASPARK til Tre Fiori.
GULKORT KÍ leikari Semir Hadzibulic.
GULKORT Tre Fiori leikari Leandro Ignacio Carubini.
STÓRUR MØGULEIKI. KÍ leikari Patrick Johannesen stórur mál møguleiki.
ROYND FRANMVIÐ MÁL. KÍ leikari Patrick Johannesen roynd framvið mál.
ROYND Á MÁL. KÍ leikari Patrick Johannesen roynd á mál.
GULKORT KÍ leikari Deni Pavlovic.
ROYND FRANMVIÐ MÁL. KÍ leikari Jonn Johannesen roynd framvið mál.
UPPLEGG KÍ leikari Simen Sandmæl.
MÁL til KÍ. Málskjútti Patrick Johannesen.


text:
Eftir ósigur í seinasta dystinum í innleiðandi bólkaspælinum er nú klárt at fara undir meginumfarið har tey átta bestu skulu kappast.
Føroyar vunnu bólk C í innleiðandi umfarinum. Spania gjørdist nummar tvey við 22-21 sigr á Norra. Føroyar og Spania verða sett saman við bólki D.
Úr bólki D koma Hvítarussland og Ungarn víðari.
Sostatt sær bólkur 2 í meginumfarinum soleiðis út
Føroyar 2 stig
Hvítarussland 2 stig
Ungarn 0 stig
Spania 0 stig.
Føroyar hava longu 2 stig fyri sigurin á Spania, so tað er fyrst og fremst Hvítarussland, ið er størsti kappingarneytin, men sum heild er hetta ein sera sterkur bólkur, har Føroyar nú aftur fáa sterkastu mótstøðuna, eins og mánadagin. Spania er framvegis stór hóttan, men skal vóna at Føroyar tapa báðar sínar dystir í morgin.
Longu klokkan 9.30 í morgin verður farið undir stríðið um oddasessin, tá ið Føroyar skulu royna seg ímóti Hvítarusslandi.
Og longu klokkan 14.45 í morgin verður so aftur ein sera avgerandi dystur ímóti Ungarn.
Vinnarin av bólkinum kemur beint í finaluna ímóti vinnaranum av hinum bólkinum í meginumfarinum.
Úr bólki A hava Svøríki og Kekkia tryggjað sær pláss. Tey spæla ímóti hvørjum øðrum um at fáa tvey stig við í meginumfarið klokkan 19.00 í kvøld.
Úr bólki B bendir alt á at Ísland kemur við tveimum stigum, meðan Italia kemur við ongum stigum. Rumenia hevur framvegis møguleikan, men tá krevst at antin Ísland ella Itala missa stig seinni í kvøld.
Sjálv finalan og aðrir dystir at avgera endaligu støðuna verða leiktir fríggjadagin.
FM1 sigur frá øllum føroysku dystunum


text:
Orð og lag: Jákup Eli Joensen
1. Grava meg eitt pláss niðri í tí svørtu grøv,
so eg kann sleppa at roykja mítt støv.
Við gomlum gráum kellingum, vil eg hvíla saman við,
tí eg veit, at av pressuni, har fái eg frið.
2. Eg havi mangan svølgt mítt egna spýggj,
og hvørja ferðinar hevur tað ført til eitt kríggj.
Men nú er mítt likam rotna, og mín sál hon er nú tømd,
og ringa tíðin í mínum lívið, hon er forsømd.
3. Nei bakterian skal aldrin fáa vald á meg,
tí eg gravið meg gjøgnum mín egna veg.
Og sekturnar, tær vita ei, hvar ið leiðin hjá mær fer,
men tær vita, at eg komi aldrin aftur inn í teirra verð.


text:
Fyri okkurt um gott hundrað árum síðani fór ein maður úr Oyndarfirði, ið tænti í Suðuroy, heim til Oyndarfjarðar at ferðast. Meðan hann var heima, segði hann frá, at nú var tann fuglurin, ið nevndist havhestur, farin at byggja í Froðbiarnípu. Fólk vildu lítið til at trúgva hesum. Tað var tá í tíðini bert hending, at havhestur sást um okkara leiðir.
Havhesturin var hildin at vera komin norðanífrá yvir Ísland (Smørland) og Grønland. - Tað eru umvið 45 ár síðani, at havhesturin byrjaði at byggja í berginum Sumburgh Head í Hetlandi. Har hevði hann ikki sæst fyrr.
Andreas Weihe: “Søga og søgn”, 1933


text:
Skriva út
Frits Thomsen
Frits Thomsen
deknurSkála
Nøkur koma í andaligan felagsskap seint í lívinum og onnur eru uppvaksin við hesum felagsskapi. Frits Thomsen, sum sá dagsins ljós, sama dag sum børnini fóru aftur í skúla, eftir ævintýrkenda summarfrítíð í 1954, ella nærri roknað tann 18 august 1954, hevur verið knýttur at kirkjuni og missiónshúsinum so langt aftur hann kann minnast. Og í hesum tíðarskeiði eru eisini stórhendingar, sum hann minnist aftur á. Eitt nú varð hann andaliga vaktur i 1973, 19 ára gamal og hevur verið virkin í andaligum lívi síðani. Og tí er tað ongin, sum undrast, at Frits er deknur í Skála kirkju av og á.
-Eg plagdi at lesa fyri Hallgrím í seinnu helvt av áttatiárunum í farnu øld. Tað fall mær heilt natúrligt at standa fram fyri mannafjøld. Eg hevði verið virkin í Losjuni og har lósu vit søgur upp fyri hvørjum øðrum. Losjan hevði stóran týdning fyri okkum ungu á Skála. Og eftir vekingina fall tað mær heilt natúrligt at tala í missiónshúsinum , tí var lopið yvir at standa á kórsgáttini ikki so stórt, sigur Frits Thomsen.
-Kirkjan hevur verið ein partur av mínum uppvøkstri. Pápi mín, Jørgen Thomsen, var kirkjuráðsformaður í mong ár. Og hendingar í kirkjuni funnu vegin heim til okkum. Eg minnist fundarvirksemið í samband við at kirkjan fekk pípuorgul í 1979. Eg minnist, at Eivind Vilhelm, próstur, var á Skála og vitjaði í samband við fyrireikingarnar av nýggja orgulinum og var inni hjá okkum.
-Leikmannatænastan er alt avgerandi fyri kirkjuna. Eg haldi, at eg kann siga tað somikið avgjørt, at uttan leikmannatænastuna, var ongin kirkja. Eg haldi, at ein fastur formur fyri gudstænastuni og leikmannatænastan er tað sum heldur saman upp á kirkjuna. Um vit skuldu funnið upp á nakað nýtt hvønn sunnudag, tá var kirkjan skjótt tóm.
Frits er saman við øðrum samskipari av stóru kirkjuútbyggingini á Skála. Teir hava gjørt eina heila hædd aftur at niður í jørðina, undir kirkjuni.
-Vit hava tvífalda víddian í kirkjuni og arbeiðið hevur gingið væl. Nógv er gjørt við sjálvbodnari arbeiðsmegi og vit her á Skála eru so vælsignað við handverkarum. Her hjálpa enntá handverkarar til, sum ikki eru ein dagligur partur av kirkjuni, sigur Frits Thomsen.


text:
Slætta landi Kasakstan er frá Kaspiskahavi og eystur til Kina, og er næstan líka stórt sum alt Vesturevropa. Tað er eisini eitt av strálbygdastu londum í heiminum. Nógvastaðni er fruktagott, har eru nógv ráevni, politisku viðurskiftini eru trygg, og tí eru góð útlit til, at Kasakstan gerst ríkt land. Dálking, ið stendst av ídnaðinum og landbúnaðinum, umframt mongu gomlu kjarnorkuvápnini frá sovjettíðini, hava verið atvold til stórar umhvørvistrupulleikar.
1950-árunum settu sovjetsku myndugleikarnir sær fyri at økja korngrøðina, og farið varð at velta upp úr nýggjum á stóru grasfløtunum í Kasakstan. Mangir ovurstórir garðar vórðu bygdir, og farið varð at dyrka korn og mais í hesum karga og berliga lendi. Mangar milliónir russar fluttu ella vórðu noyddir at flyta til hetta manntóma økið, ið varð kallað „Moyarlandið". Hetta stóra landbúnaðarátakið var ikki bara gott. Kasakstan gjørdist sjálvbjargið við korni o.a. grøði; men skaðin á náttúruna er óbótaligur.
Námsvinna er tydningarmesti ídnaður í Kasakstan. Har er ógvuliga nógv kol og nógvur jarn málmur, heimsins størsta kromnám, ovurnógv gull, umframt nógv kopar, sink, blýggj, uran og onnur steinsløg. Meginparturin av kasakstanska kolinum verður brotin í opnum námum í Karaganda.
Navnið Alma-Ata merkir "faðir súreplatræanna", og býurin í var høvuðsstaður fram til 1997, tá Astana - fram til 1998 æt býurin Akmola - gjørdist høvuðsstaður, er gitin fyri súreplagarðarnar. Býurin er við fjalsrótina á Tien Shanfjøllum syðst í landinum. Hann er vakur býur við mongum urtagørðum og lundum við gosbrunnum, og fram við gøtunum renna smáir grivnir løkir, nevndir „aryks", sum svala býin um summarið.
Søga varð skrivað í Kasakstan, tá ið heimsins fyrsti manngjørdi fylgisveinur, Sputnik 1., varð skotin útí rúmdina av rúmdarstøðini í Bajkonur. Fyrsta menniskja, sum var úti í rúmdini, var rúmdarmaðurin Jurij Gagarin, ið fór fyrstu ferð sína av Bajkonur í 1961. Rúmdarstøðin verður enn nýtt, tí at russar gera rúmdarferðir sínar haðan.
Bara 40% av fólkinum í Kasakstan eru kasakstanar, og teir flestu búgva norðarlaga og vestarlaga í landinum. Mangir teirra eru bøndur og hava lagt stóran dent á at verja náttúruna og hava stríðst fyri at friða stór øki. Hitt fólkið er mest russar, týskarar og ukreinar.
Miðasia er langt burtur frá heimshøvunum. Vindurin er turrur, og har er lítið avfall, so nógvastaðni er lendið kargt og berligt. Av tí at ógvuliga turt er bæði vetur og summar, eru skerpingur og turkur stórir trupulleikar hjá bóndunum. Fyri norðan eru víðar grasfløtur, nevndar steppur. Miðskeiðis eru tvær stórar oyðimerkur, Kyzilkum (Reyðisandur) og Karakum (Svartisandur). Fyri sunnan eru langir, høgir kavataktir fjallaryggir, sum ganga suður at Himaleia. Alt Miðasia, tá ið Afganistan er frá, var partur í gamla Sovjetsamveldinum. Ídnaðarmenning og felagslandbúnaður hava elvt til stórar broytingar í hesum londum. Í gomlum døgum vóru bara flakkfólk her
Í 1991 fell kommunistastýrið í Sovjetsamveldinum, og londini í Miðasia fingu sjálvræði. Tá ið londini vóru uppi í Sovjetsamveldinum, ið varð miðstýrt úr Moskva í Russlandi, búsettu mangir russar seg her, og russiskt trokaði burtur málini í hesum londum. Nú stríðist fólkið at vinna rættindini aftur og at menna mentan og samleika.
Nógv olja og nógv gass eru í norðaru londunum í Miðasia. Kasakstan er farið at pumpa olju upp úr einum av heimsins størstu oljukeldum í Kaspiskahavi. Turkmenistan er farið at vinna út gass úr ovurstórum gassøki uppi á landi. Peningatrot og ov lítil yrkislærd arbeiðsmegi hava við sær, at seint gongur at menna oljuvinnuna.
Aralvatn, sum einaferð varð fjórðstørsta vatn í heiminum, er í ferð við at torna upp. Náttúruvanlukkan stendst av, at áirnar Amu-Darja og Syr-Darja, sum renna í Aralvatn, verða veittar á dyrkilendi. Stórt øki liggur nú turt og er púra ónýtiligt, tí tað er hult í sanddusti og salti, sum rýkur í vindi og ger stóran skaða.
Kaspiskahav er størsta vatn í heiminum, tað er 371.000 km2 í vídd, og fimm lond eru uttan um tað. Vatnið er í støðugari minking, og fjarar samstundis. Har er nógvur fiskur, m.a. styrja, ið er dýrur fiskur, tí í kvennfiskinum eru nógv rogn - russiskur kaviarur. Fiskastovnarnir eru hóttir av ovveiðu og nógvu dálkingini, m.a. av oljuvinnuni í Baku.
Mong fólkasløg búgva í Miðasia. Upprunaligu fólkasløgini eru kashakar, turkmenar og usbekar, sum eru turkisk fólkasløg, og tadsjikar og afganar, ið eru eysturiransk fólkasløg. Øll hava tey sínar sermerktu húgvur, ofta vovnar úr silki og prýddar við mátaðum mynstrum.
Mong fólk í Miðasia eru flakkfólk og fara víða um við fenaði sínum eftir beitilendi. Flakkfólkini búgva í tjøldum og eiga fáar ognarlutir, tí at tey javnan skulu flyta. Tey lívbjarga sær við at halda dýr sum kamelar, seyð og geitir, og soleiðis fáa tey mjólk, kjøt og ull. Sumt verður selt, men meginpartin hava tey eftir sjálv. Flakkfólkini eru alsamt á ferð og steðga bara á í býum, tá ið tey skulu keypa og selja.
Islam er størsti átrúnaður í Miðasia. Hann kom higar fyrst í 8. øld. Tá ið Miðasia stóð undir Sovjetsamveldinum, var átrúnaðurin hildin niðri, og muslimskir brúdleypssiðir vórðu bannlýstir. Fólkið helt tó alla tíðina fast um átrúnað sín og dýrkaði hann í loyndum; og tá ið kommunisman fall, blómaði átrúnaðurin upp aftur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Astana
Vídd: 2.717.300 km2
Fólkatal: 15.399.437
Alment mál: kasakstanskt
Átrúnaður: islam 47% russisk ortodoks 44% luthersk protestantar 2% og aðrir 7%
Stýrirlag: fólkaræði
Gjaldoyra: tenge (KZT)


text:
Tað var hørð kapping millum tríggjar teir fremstu bátarnar frá byrjan til enda.
Jallurin fekk ein fínan start, men Jallurin, Drekin og Sílið gjørdist skjótt púra javnir, og Sílið fekk stavnin undan Jallinum.
Akkurát sum í Vestmanna, vóru bátarnir stavn um stavn - men Sílið tók dik á seg og fór hálvan skutin framum Jallin. Drekin og Royndin Fríða kappaðust um triðja plássið.
Royndin Fríða og Heykur vóru javnir og kappaðust um fjórða plássið, men Heykur fór afturum og endaði á 10. plássi.
Tað var hørð kapping, og Sílið fór at ganga. Drekin fekk eisini glið á, og endin var, at Sílið úr Havnar Róðrarfelag var skutin frammanfyri Drekan, og Jallurin endaði á triðja plássið.
5 mannafør dreingir úrslit:
1. Sílið 05.14.00
2. Drekin 05.14.25
3. Jallurin 05.14.40
4. Royndin Fríða 05.18.27
5. Tjaldrið 05.21.14
6. Ørnin 05.22.24
7. Firvaldur 05.28.01
8. Silja 05.29.49
9. Ingibjørg 05.31.16
10. Heykur 05.32.29
FM støðan
1 Sílið 36
2 Drekin og Jallurin 35


text:
Okkaradeildin: Kyndil - Neistin 22-25
Fyrsta havnaruppgerðin í Okkaradeildini í ár var í kvøld, tá ið Kyndil stóð til at eiga heimavøll ímóti Neistanum.
Hetta var samstundis fyrsti dysturin um Havnina hjá teimum báðum nýggju venjarunum, Tom Jensen í Kyndli og Mads Rydal í Neistanum.
Neistaprofilurin, Tróndur Kragesteen, sat við gipsi um armin eftir skaðan sunnudagin, og sá ein gamlan kenning gera seg til reiðar hjá Kyndli. Kyndilskempan, Hans Áki Dahl Christiansen var aftur á vøllinum hjá teimum grønu, og fekk fitt av ábyrgd í miðverjuni.
Teir grønu byrjaðu eisini best og vóru á odda fyrstu løtuna, men so tóku teir bláu yvir.
Tað leikaði javnt á, men so við og við eydnaðist tað Neistanum at fáa eina frástøðu upp á tvey mál niður til Kyndil.
Hálvleiksstøðan var 13-11 til Neistan.
Í seinna hálvleiki stóð Neistin á øllum fyrstu løtuna, og eftir lítlari løtu var støðan 15-11 til Neistan. Nú var tað Kyndil sum ressaðist, og dysturin javnaði seg við 16-16.
Men Neistin tóktist at hava munin, meðan Kyndil royndi at halda fast. Munurin var á tveimum, tá ið farið var undir seinasta minuttin. Kyndil spældi seg frítt ígjøgnum, men Nicholas Satchwell stórbjargaði, og so kundu teir bláu pynta um endaliga úrslitið til 25-22.
Dánjal Ragnarsson, ið f gjørdi sítt til at saknurin í Tróndi Kragesteen gjørdist minni. Neistatalentið skjeyt fylti 18 ár í mars skjeyt 9 mál í kvøld, og vísti at tað ikki var av tilvild at hann fekk nógv rós fyri síni avrik farna kappingarár - serliga í tíðarskeiðnum tá ið Tróndur Kragesteen var burturstaddur.
Nýggi høgri bakkurin, Anders Riisdal, fekk flest fyri Kyndil við sínum seks málum.


text:
Heim » Krabbabøkur » vinir
Krabbabøkur - bøkur merktar við "Vinir"
Vís alt appilsingulur krabbi Beinta bláur faktakrabbi bláur krabbi brotsgerðir Dísa dýr Enja faktabók faktakrabbi foreldraleys fosturbarn frælsi frøkun ignora fuglur fátækradømi fótbóltur føroysk faktabók gandur gráur krabbi grønur krabbi gulur krabbi happing kanin kenslur klassikari krabbabók Krabbabøkur krimi kríggj kynsligur ágangur kærleiki lilla krabbi Listdetektivarnir loyndarmálið lættlesibók Maggi morð nelson mandela reyður krabbi rúmdin sjósavn skemt skip skúli spenningur spøkilsi suðurafrika søga søgn teknirøð Teseus Toron vinir ættleiðing ævintýr óhugni


text:
Pætur Mikli
Pætur Mikli (30. mai 1672 - 8. februar 1725) stýrdi Russlandi saman við hálvbeiggja sínum Ivani 5. (1682-96) og stýrdi síðan einsamallur til 1725. Hann setti sær fyri at gera avbyrgda og afturútsiglda landið til eitt stórveldið í Evropa. Á ferð í Vesturevropa, sum vardi í 18 mánaðir (1697-98), fekk hann sær vitan um alskyns viðurskifti. Heimafturkomin nýtti hann vitanina sum fyrimynd fyri at broyta almennar russiskar stovnar og siðir. Hann setti í gildi nýggjar stýrisskipanir, stuðlaði útbúgving, umskipaði kirkjuna, og tá ið embætismenn vórðu fluttir upp í starvi, var nú oftari hugt eftir dugnaskapi enn eftir ættarviðurskiftum. Hann sendi ungar russar til Vesturevropa at nema sær kunnleika um herlist, herflota og ídna, og hann bygdi upp ein yrkisher við 300 000 monnum og læt skipa landsins fyrsta herflota. Pætur kríggjaðist við Svøríki (1700-21) og vann sigur, og tá lá leiðin opin til Eystarasalt. Í 1703 grundaði hann St. Pætursborg innast í Finnlandsvík í Eystarasalti. Í 1712 gjørdi hann býin til høvuðsstað í ríkinum, og í 1721 útnevndi hann seg til zar í øllum Russlandi.
Pætur var meira enn 2 m høgur og av allar sterkastu monnum bæði til liksams og sálar. Hann var arbeiðssamur og viljasterkur, men kundi eisini vera ógvuliga harðrendur. Tey, sum vágaðu sær at seta seg upp ímóti honum, fingu ikki náði, enntá ikki hansara egni sonur var eirdur. Pætur var áhugaður í øllum arbeiði og íðin at gera alt sjálvur og lærdi seg tí at smíða skip, at væla um klokkur, at seyma skógvar, at skera út, at taka út tenn og skotvápnasmíð.


text:
G! festivalurin: Einki einstakt tiltak í Føroyum skapar so nógva umrøðu uttanlands sum G! festivalurin. Serliga Gøta, men eisini restin av landinum verður sett á heimskortið, tá tónarnir runga á Gøtusandi.
Tað eru nú 17 ár, síðani G! festivalurin varð hildin á fyrsta sinni. Tað, sum byrjaði sum eitt leyst prát millum fólk í og rundan um bólkin Clickhaze, bleiv skjótt til ein av heimsins mest serstaku tónleikafestivalum, og í dag er eitt summar uttan G! mestsum óhugsandi.
Hetta er ikki minst galdandi fyri fólk í Eysturkommunu. Fyri Gøtu er G! festivalurin vorðin hæddarpunktið á árinum, tá fólk í túsundatali, føroyingar eins væl og útlendingar, streyma til bygdina. Gøtufólk spíla seg út, tá fólkatalið í bygdunum veksur við fleiri túsund, og tað ber mestsum ikki til ikki at vera ein partur av G!, um tú býrt í Gøtu.
Hvussu stóran týdning festivalurin eisini hevur fyri gøtufólk, sást millum annað í fjør, tá bygdarfólk sjálvi stóðu fyri Tróndardøgum í sambandi við, at standmyndin av Tróndi í Gøtu bleiv 10 ár. At føðingardagurin fall saman við G! festivalin, og at veðrið var av tí besta, gjørdi bara tiltakið upp aftur betri.
Eitt annað dømi um, hvussu G! festivalurin hevur gjørt mun fyri plássið, er nýggja Tónleikaútflutningsstovan, sum skal vera í Syðrugøtu. Hendan stovan, eisini nevnd Faroe Music Export (stytt FMX), skal virka fyri at økja um útflutningin av føroyskum tónleiki og menna føroysku tónleikavinnuna, og tað kennist næstan sjálvsagt, at hon skal hava heimstað í Gøtu við sínum ríka og livandi tónleikaumhvørvi.
Sigast kann av sonnum, at G! setir Føroyar og ikki minst Gøtu á heimskortið. Teir mongu altjóða kendu tónleikararnir og bólkarnir, sum hava sungið og spælt á G!, geva okkum góða umrøðu úti í heimi, og alsamt fleiri útlendsk tíðindafólk koma eisini á G! Skipað verður fyri túrum og útferðum við tíðindafólkunum, sum eru bergtikin og ovfarin av tí, tey síggja og uppliva.
Eitt er umrøðan úti í heimi, men eisini her heima hjá okkum sjálvum gevur G! nýggjar møguleikar til vinnulív og einstaklingar, sum seta sølubúðir upp og fáa ein pall til at selja og gera vart við sínar vørur.
Nógv er hent
Nógv er hent síðani 2002, tá fyrsti G! festivalurin varð hildin. Tá vardi festivalurin bara ein dag, tað var bara ein pallur, og góðir 800 áhoyrarar vóru á sandinum og lurtaðu eftir eitt nú Clickhaze, Enekk, MC Hár og Hanusi G. Johansen.
Fyrsti G! eydnaðist stak væl, og festivalurin vaks nógv tey næstu árini. Kend altjóða nøvn sum Bomfunk MC’s, Lisa Ekdahl, Russ Taff, Europe, Nephew, Beth Hart og Natasha Bedingfield spældu fyri fleiri túsund fólkum á Gøtusandi.
Í 2007 hendi so tað, at felagið, sum skipaði fyri festivalinum, fór á heysin, og tí varð byrjað av nýggjum í 2008 við G!Mini festivalinum, har bert føroyskir tónleikarar vóru við. Tá var G! longu so fastgrógvið í føroyskum mentanarlívi, at tónleikararnir allir spældu ókeypis, tí øll vildu hava G! at halda fram.
Frá 2010 bleiv fyriskipanin av G! umløgd, og G! Grunnurin varð settur á stovn. Grunnurin er ikki vinnurekandi og byggir á vælgerandi endamál.
Mennandi grunnur
Síðani 2015 hevur Sigvør Laksá verið stjóri í felagnum G! Grunninum. Hon fegnast um, at tað vanliga liggja pengar eftir G! festivalin – pengar, ið fara í grunnin, sum kann brúka pengarnar til at menna tónlistaliga umhvørvið í bygdini.
Hon nevnir til dømis fyrsta árið, tá G! grunnurin skipaði fyri festivalinum, ið gav yvirskot, so grunnurin kundi lata pengar til Töting. Seinastu árini hevur Töting ment seg til at vera eitt væl vitjað spælistað, ið eisini skipar fyri konsertum.
Nú hava almennu Føroyar so eisini gjørt av, at nýggja Tónleikaútflutningsstovan skal vera í Syðrugøtu.
Tað kann tykjast upplagt, at ein slíkur stovnur skal vera í Gøtu, men sambært Sigvør Laksá er tað ikki heilt so líkatil, sum tað kann ljóða. Hon vísir á, at tey veruliga hava verið frammi í skónum og arbeitt fyri at fáa FMX til Gøtu.
Sigvør Laksá heldur tað vera áhugavert fyri tónleikaumhvørvið á staðnum at fáa ein kapasitet inn, sum arbeiðir fyri at fáa føroyskan tónleik fram uttanlands. Og tað er eisini heilt í tráð við andan hjá G! Festivalinum.
G! hevur nevniliga alla tíðina havt sum eitt mál at styrkja møguleikarnar hjá og umrøðuna av føroyskum tónleiki uttanlands, og við eini Tónleikaútflutningsstovu á sama stað sum G! eiga útlitini at vera góð fyri, at føroyskur tónleikur kann gera seg upp aftur meira galdandi uttanfyri landoddarnar.
Um tú veitst okkurt, sum VP ikki veit - skriva so til vp@vp.fo


text:
Best Western Hotel Hordaheimen ***
Vælkomin á Hotel Hordaheimen í Bergen, har kundanøgdsemi og lágur gistingarprísur eru lykklaorðini. Eitt snotuligt og fitt hotell í hjartanum av Bergen, ið við sínum 88 kømurunum er heilt tætt uppá miðbýin, handilsgøturnar, barrir og deiligar matstovur.
| Sí meira um hotellið her
Legg til merkis
- Tilboðið er útroknað eftir bíligastu ferðaseðlunum við Atlantic Airways
- Prísurin kann broytast alt eftir tíðarskeiði og hvat er tøkt
- Avmarkað nøgd
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Babyútgerð
Hjá Elding finnur tú eitt stórt úrval av vørum til røkt av smábørnum frá nøkrum av teim kendu veitarunum sum t.d. Philips, Braun og Neonate. Vel ímillum eitt stórt úrval av babyalarmum, ið geva tryggleika og gera tað møguligt hjá tær at halda eyga við barnið, sjálvt um tú ikki ert í sama rúmi sum barnið. Tú kanst eisini finna útgerð sum termometur, antin til at taka fepur við ella at mála hitan í baðivatninum við. Eisini finnur tú dampsterilisatorar at sterilisera suttur og aðra útgerð við og miniblendarar, so tú lættliga kanst gera sunnan babymat.
-
MBP140
379
Netgoymsla: Levering 5-13 dagar
- Rækkevidde: 300 m
- 2-vejs kommunikation
- Nattelys


text:
FlowerPower
FlowerPower Spæla til dans í Mentanarhúsinum
Leygarkvøldi tann 22. septembur kl. 23.00.
18 ára aldursmark.
Kostnaður kr. 120,-
Bólkurin er mannaður við 2 limum úr Absurdy Fair, Magnus Jacobsen og Jónsveini Eliasen. ávikavíst gittar&sang og Hammond orgul&kór. Jákup Olsen frá Kíkum á bassi og Kaj Johannesen frá Moirae og Taxi á trummunum&sang.
Flower Power spæla dansitónleik frá 60 og 70´unum. Procol Harum, 10CC, Pilot, Beatles, Elton John, Eric Clapton, Shadows og mongum øðrum bólkum frá hesum tíðarskeiðnum.
Mentanarhúsið er stak væl egnað til eitt gott dansikvøld, av tí at karmarnir eru so sera væl egnaðir til báði tónleikararnar og dansifólkið. Til ber eisini at sita á ovara parti og njóta ljómin frá orkestrinum og skoða tey svingandi pørini.
Fyriskiparar: Høvdavirkið – Kaj Johannessen & Mentanarhúsanevndin
[19.09.2007 – Jóhan Heri Joensen]


text:
Kom í læru í sølubúðini/goymsluni á MEST á Skála
Hevur tú hug at koma í læru sum sølu- og goymslufólk á MEST á Skála?
MEST er eitt fjølbroytt arbeiðspláss við nógvum spennandi avbjóðingum. Tú fært nógvar góðar starvsfelagar, sum starvast innan ymisk økir.
Vit ynskja, at tú hevur miðnámsútbúgving, FHS og at tú:
- ert opin og hevur lætt við at samskifta
- hevur góðan teldu- og talførleika
- ert framfýsin og ágrýtin
- hevur áhuga í mekaniskum og el-lutum
- hevur góðan hug at selja
MEST hevur sølubúðir/goymslur í Tórshavn, á Skála og í Runavík. Í lærutíðini kanst tú koma at starvast á teimum ymsu sølubúðunum/goymslunum í fyritøkuni.


text:
Liège-Bastogne-Liège 2016
Liège-Bastogne-Liège 2016 var tann 102. útgávan av súkklukappingini Liège-Bastogne-Liège og var tann 13. kappingin í World Tour-kalendaranum hjá UCI í 2016. Kappingin varð hildin 24. apríl 2016. Vinnarin gjørdist Wout Poels frá Team Sky.
Hold og ryttere[rætta | rætta wikitekst]
Danskir súkklarar[rætta | rætta wikitekst]
- Jakob Fuglsang súkklaði fyri Astana
- Christopher Juul-Jensen súkklaði fyri Orica–BikeExchange
- Michael Valgren súkklaði fyri Tinkoff
- Chris Anker Sørensen súkklaði fyri Fortuneo–Vital Concept


text:
Kjarnubreyð
Arbeiðsháttur
Loys gerina upp í blakið og flógvum vatni.
Rør alt hitt tilfarið í uttan grahamsmjølið. Rør so grahamsmjølið í, eitt sindur í senn, til deiggið minnir um rísgreyt. koyrdi deiggið direkta í formar, legg eitt viskustykki út yvir og set deiggið at ganga í tveir tímar. Smyr tveir rugbreyðsformar við olju og koyr
deiggið í formarnar. Set í kaldan ovn og lat ganga ein tíma. Set ovnin á 175 stig og baka breyðini niðast í ovninum í ein tíma.
Legg bakipappír oman yvir breyðini og baka í ein tíma afturat. Tak breyðini úr
forminum og lat kólna á rist við einum viskustykki omanyvir.
Prei
"Stroy til dømis birkis ella sesam á breyðini, áðrenn tú setir tey í ovnin"
Tilfar50 gr av ger
1 litur av blaki
1 dl av flógvum vatni
2 dl av skornum rugkjarnum
2 dl av hørfræi
1 dl av sesamfræi
1 dl av sólblómukjarnum
1 spsk. av grovum salti
1 kg av grahamsmjøli


text:
Áheitan á Umhvørvisstovuna
Áheitan á Umhvørvisstovuna um at halda starvsfólkapolitikk landsins og sáttmálarnar á arbeiðsmarknaðinum
Við hesum fer BLF at átala handfaringina av ætlaðu bygnaðarbroytingunum á Umhvørvisstovuni.
BLF heitti á leiðsluna á Umhvørvisstovuni um at fylgja starvsfólkapolitikki landsins longu áðrenn endaliga avgerðin varð tikin um at fremja bygnaðarbroytingarnar.
Eins og Starvsmannafelagið og Fakfelagssamstarvið fer BLF við hesum enn einaferð at heita á Umhvørvisstovuna um at fylgja starvsfólkapolitikki landsins og at halda sáttmálaskyldurnar á almenna arbeiðsmarknaðinum í sambandi við ætlaðu bygnaðarbroytingarnar.
Vinaliga
Nevndin í Búskapar- og Løgfrøðingafelag Føroya


text:
Barnagarðurin á Skála er nú komin so langt, at hann varð reistur fríggjadagin. Arbeiðið upp á stovnin gongur væl, og í løtuni arbeiða sjey mans frá Búsetur uppá stovnin
Nú stovnurin er innilokaður, verður farið undir at gera bygningin lidnan uttan, og vindeygu verða sett í. Meðan tað verður gjørt, verður alt el- og hvs-arbeiði gjørt og skilaveggir uppsettur. Zacharias Leitisstein ger hvs-arbeiði, og LM Electric ger el-arbeiði. JHR-entreprenørar ger alt kloakk-arbeiði inni og úti, meðan Stoyp ger alt betongarbeiði. Búsetur stendur fyri øllum arbeiðnum og ger alt timburarbeiði.
Økið, sum stovnurin er bygdur á, var planerað var, tá vit fóru í gongd at byggja, so tann partin hevur Runavíkar Kommuna sjálv staðið fyri.
Stovnurin er 750 fermetrar í einum plani og kemur at taka ímóti 60 børnum í vøggustovu og barnagarði. Búsetur hevur gjørt projektið og tillagað tað eftir ynski frá Runavíkar Kommunu. Stovnurin verður liðugur seinni í ár.


text:
Vil tú gerast partur av einum toymi, sum veitir dygdargóða tænastu til borgarar í egnum heimi, so er tað tær vit søkja eftir. Um tú ikki hevur útbúgving sum heilsurøktari ella heilsuhjálpari, verður starvið fyribils sett av ófaklærdum. Nánd skipar fyri ókeypis undirvísing og upplæring, áðrenn tú byrjar at arbeiða.
Arbeitt verður í dag- og kvøldvaktum og annaðhvørt vikuskifti, miðalarbeiðstíðin er 28t/viku.
Nánd veitir heimatænastu til borgarar í Eysturkommunu og Fuglafjarðar kommunu
Nánd leggur dent á, at tú hevur:
- Hegni og áhuga í at veita heimabúgvandi borgarum heilsustimbran og røkt
- Góð evnir at samstarva
- Jaligan hugburð, eisini til broytingar
- Smidleika
- Koyrikort til bil
Vit kunnu bjóða:
- Eitt spennandi arbeiðspláss
- Góðar arbeiðsumstøður og fjølbroyttar avbjóðingar
- Gott tvørfakligt samstarv
Starvsetan og løn
Størvini verða sett sambært sáttmála við avvarðandi fakfeløg. Um tú ynskir fleiri upplýsingar, er tú vælkomin at seta teg í samband við deildarleiðaran á Miðstøðini á tlf. 730 212
Umsóknir
Umsóknir við prógvum, cv v.m. skulu sendast til nand@eystur.fo og verða Nánd í hendi seinast 11. oktobur 2019.


text:
Tað verður Aksel V. Johannesen, løgmaður, sum sjálvur fyribils yvirtekur mentamál eftir at landsstýriskvinnan Rigmor Dam, hevur sagt landsstýrissessin frá sær.
-Fyribilsx faari eg at røkja málsøkið, men enn er ikki avgjørt, hvussu leingi eg fari at gera tað. Tað er neyvan skilagott at løgmaður røkir eitt málsøki í fleiri mánaðir, men nú fara vit at viðgera hetta komandi dagarnar, sigur løgmaður.
Løgmaður hevur boðað frá, at hann fer at seta eina kanning í verk í samband við Glasir. Nú sigur hann, at kanningin ikki hevur sama skund.
-Eg havi tosað við løgtingsgrannskoðararnar og við landsgrannskoðarin. Tey fara at viðgera máli og koma við einari frágrediðing í vát ella í summar og tá fáa vit so at síggja um tað er skilagott, at seta ein kanning í verk.
Samgongan hevur onnur mál at dragast við beint nú. Andstøðan krevur nýggjan formann í fíggjarnevndini. Tað kann hava við sær, at neyðugt verður at velja allar tingnevndirnar av nýggjum.
-Fer alt hetta at gera, at tú fert at skriva út nývæl nú?
-Neei, samgongan hevur fleiri mál eftir, sum hon fegin vil avgreiða, so tað liggur ikki kortunum. Men sjálvandi kann okkurt henda, sum broytir støðuna, sigur Aksel V. Johannesen, løgmaður.


text:
Punktpraktikk
Ein punktpraktik er eitt tiðarskeið í starvsvenjingini, har ein næmingur velur eina stutta praktikk á øðrum starvsvenjingarstaði enn tað upprunaliga. Punktpraktikk kann vara alt frá nøkrum fáum døgum, upp til umleið eina viku - 14 dagar.
Annika valdi, tá hon var næmingur á Heilsuskúlanum, at fara í punktpraktik í ambulansatænastuni á Landssjúkrahúsinum, har hon nú arbeiðir.
Ein kann velja "punktpraktik" um man vil hava meira vitan um eitt serligt øki, ella eitt annað øki enn tað upprunaliga.
Møguleiki er, í samráð við vegleiðara sín í starvsvenjingini, at fara í punktpraktik, um tað gongur væl við at náa málunum fyri starvsvenjingina. Vanlig mál fyri starvsvenjing skulu vera útgangstøði fyri hvat ein skal arbeiða við í læringini, tá ein er í punktpraktikk. 1 ella 2 mál skulu, sum minsta krav veljast út, at arbeiða við.
Soleiðis kann útbúgvingin blíva enn meira fjølbroytt enn vanligu starvsvenjingarpartarnir leggja upp til.
Hvørji pláss kunnu virka sum punktpraktikk?
Øll starvsvenjingarpláss kunnu virka sum punktpraktikk.
Eisini kunnu onnur pláss enn vanlig starvsvenjingarpláss verða nýtt.
Næmingar hava t.d. valt ambulansatænstuna á Landssjúkrahúsinum, ið ikki er eitt vanligt starvsvenjingarpláss hjá Heilsuskúlanum.
Sum heilsurøktari er góður møguleiki at læra víðari til ambulansaførara og í punktpraktikk fæst innlit í, um áhugin er til tess.


text:
Orð og lag: Ova
tað var nú eitt kvøldið. tú segði: set teg her
vit hava gingið runt í hvør sínari verð
tú segði: tí havi eg funnið mær ein annan mann
í kvøld flyti eg, tí eg elski hann
vit tosaðu í langa tíð
eg vil gloyma alt okkara stríð
hví lata alt fara, ið vit hava havt?
uttan teg kann eg einki. saman kunnu vit alt
hví er tað so ringt at koma úr songini um morgunin
eg vil bara droyma meg til ein stað
har kærleikin ikki skal finnast men altíð bara var
ja ja
við køkum og bollum, tú hevði bakað í dag
pakkaði kuffert og fór so avstað
eg stóð og undraðist eitt lítið bil
hugdi runt um meg. hvussu ber tað til?
eg drekki te. hesa longu nátt
eg havi júst skonkt upp í ein kopp
eg eri keddur og mín sorg er so stór
eg skilji ikki, hví tú fór
men eg vil goyma øll minnini
og minnast tíðina ið var tá tú vart her hjá mær
men hví fórt tú frá mær
tú stingur bara av
og eg havi gjørt so nógv fyri teg
vit hava sovið í somu song í so nógv ár
og so fórst tú bara avstað
nei nei


text:
Bløðini hjá MFS
Ein gluggi til lestrarlívið
Í 2012 gjørdi MFS av at leggja tey bæði bløðini, Pisan til miðnám og Fjølnir til lesandi undir hægri lestri, saman til eitt blað undir navninum Fjølnir. Fjølnir bjóðar lesaranum ein glugga inn í gerandisdagin hjá lesandi. Teirra upplivingar, royndir og framtíðarætlanir.
Føroysk lesandi kring heimin, fakfólk og politikarar úti sum heima hava givið eitt stórt íkast til tilfarið. Blaðið fæst í prenti á miðnámsskúlum og bókasøvnum kring landið og í netútgávu her á heimasíðuni.
Les nýggjasta Fjølnir her:
Fjølnir 2019
Fjølnir 2018
Fjølnir 2017
Fjølnir 2016
Fjølnir 2015
Fjølnir 2014
Fjølnir 2012
Pisan (2000 - 2011)
Pisan er ein bóklingur ætlaður teimum, ið fara undir hægri lestur í Føroyum ella uttanlands. Í Pisuni kanst tú lesa um ymisk viðkomandi viðurskiftir í sambandi við lestrarval, lestrarbyrjan og ymisk onnur praktisk viðurskifti, sum eru viðkomandi í samband við hægri útbúgving.
Í blaðnum er eitt fjølbroytt úrval av greinum um ymisk lestrarlond, har føroyingar eru ella hava verið undir útbúgving, har greitt verður persónligum royndum í einstøku londunum. Eisini eru ymisk hent yvirlit við upplýsingum viðvíkjandi m.a. lestrarvegleiðing, bústaðarávísing, føroyskum feløgum uttanlands o.s.fr..
Pisan kom seinastu ferð út í 2011. Frá 2012 at rokna eru MFS-bløðini løgd saman í eitt felagsblað undir heitinum Fjølnir
Fjølnir (1966 - 2011)
Fjølnir er árliga lestrarblaðið hjá MFS til lesandi á miðnámi og hægri útbúgvingum. Blaðið er á tremur við politiskum, mentunarligum og útbúgvingarligum tilfari til tey, sum eru ella hava ætlanir um at fara undir hægri lestur.
Fjølnir bjóðar frágreiðingar frá lestrarumhvørvum kring heimin, royndir frá lesandi og fakfólki og ikki minst hentir upplýsinagr til tey, ið ynskja sær konkreta fakta, áðrenn tey kasta seg út í lestrarlívið.
MFS leitar altíð eftir nýggjum fólki við spískum pennum og áhugaverdum søgum at gera eitt íkast til Fjølnir. Send okkum ein t-post, um tú hevur huga at vera við. Vit gleða okkum at fáa teg upp í part.
Fjølnir 2010 - Árgangur 26 - Nr. 2 - Desember
Fjølnir 2010 - Árgangur 26 - Nr. 1 - September
Fjølnir 2009 - Árgangur 25 - Nr. 1 - Februar
Fjølnir 2008 - Árgangur 24 - Nr. 2 - Juli
Fjølnir 2008 - Árgangur 24 - Nr. 1 - Mars
Fjølnir 2007 - Árgangur 23 - Nr. 5 - Desember
Fjølnir 2007 - Árgangur 23 - Nr. 4 - November
Fjølnir 2007 - Árgangur 23 - Nr. 3 - Oktober
Fjølnir 2007 - Árgangur 23 - Nr. 2 - Apríl
Fjølnir 2007 - Árgangur 23 - Nr. 1 - Februar
Fjølnir 2006 - Árgangur 22 - Nr. 4 - Desember
Fjølnir 2006 - Árgangur 22 - Nr. 3 - Juli
Fjølnir 2006 - Árgangur 22 - Nr. 2 - Mai
Fjølnir 2006 - Árgangur 22 - Nr. 1 - Februar
Fjølnir 2005 - Árgangur 21 - Nr. 4 - Desember
Fjølnir 2005 - Árgangur 21 - Nr. 3 - Oktober
Fjølnir 2005 - Árgangur 21 - Nr. 2 - September
Fjølnir 2005 - Árgangur 21 - Nr. 1 - Mars
Fjølnir 2004 - Árgangur 20 - Nr. 2 - November
Fjølnir 2004 - Árgangur 20 - Nr. 1 - Mars
Fjølnir 2003 - Árgangur 19 - Nr. 3 - Desember
Fjølnir 2003 - Árgangur 19 - Nr. 2 - Oktober
Fjølnir 2003 - Árgangur 19 - Nr. 1 - Mars
Fjølnir 2002 - Árgangur 18 - Nr. 5 - November
Fjølnir 2002 - Árgangur 18 - Nr. 4 - September
Fjølnir 1968 - Árgangur 3 - Nr. 3 - Apríl
Fjølnir 1967 - Árgangur 3 - Nr. 2 - Desember
Fjølnir 1967 - Árgangur 3 - Nr. 1 - November
Meginfelagstíðindi (1963 - 1965)
Meginfelagstíðindi - Árgangur 3 - Nr. 2 - apríl 1965
Meginfelagstíðindi - Árgangur 3 - Nr. 1 - februar 1965
Meginfelagstíðindi - Árgangur 2 - Nr. 6 - 22. november 1964
Meginfelagstíðindi - Árgangur 2 - Nr. 5 - 27. oktober 1964
Meginfelagstíðindi - Árgangur 2 - Nr. 4 - 13. oktober 1964
Meginfelagstíðindi - Árgangur 2 - Nr. 3 - 31. mei 1964
Meginfelagstíðindi - Árgangur 2 - Nr. 2 - 25. apríl 1964
Meginfelagstíðindi - Árgangur 2 - Nr. 1 - 2. apríl 1964
Meginfelagstíðindi - Árgangur 1 - Nr. 4 - 18. november 1963
Meginfelagstíðindi - Árgangur 1 - Nr. 3 - 16. september 1963
Meginfelagstíðindi - Árgangur 1 - Nr. 2 - 6. juni 1963


text:
Tollaksmessudag verður útsendingargudstænasta í Hósvík
Tollaksmessudag verður útsendingargudstænasta í Hósvík
Fyrst í nýggja árinum fer Ólavur Jacobsen til Reykjavíkar at vera trúboðari í og út frá Ørkini. Í hesum sambandi verður útsendingargudstænasta í Hósvíkar kirkju lítlajólaaftan kl. 15. Bergtórur Bjarkhamar, sóknarprestur, leiðir gudstænastuna. Eftir útsendingargudstænastuna verður ein drekkamunnur. Øll eru hjartaliga vælkomin.
Í starvi sínum skal Ólavur fyrst og fremst náa føroyingar í Íslandi, bæði við hjálp, har tørvur er á tí, og við at boða gleðiboðskapin. Umframt føroyingar, sum búgva í Reykjavík, eru føroyingar eitt nú við skipum, sum leggja at bryggju í Íslandi, onnur eru í sjúkraørindum, og uppaftur onnur ferðast í Íslandi. Harumframt skal Ólavur hava andaktir og skipa fyri møtum á Ørkini.
Í seinastu viku høvdu vit eina stutta samrøðu við Ólav um kallið og uppgávurnar, eins og við stýrisformannin á Ørkini, Jonhard Joensen.


text:
Nýggja árið liggur kritahvítt og opið framman fyri okkum sum eitt óskrivað blað. Men tað er bara at síggja til; í atelierum og í kjallarum, framman fyri teldur og klaver, í úthúsum, stovum, á pallum og skrivstovum arbeiða tey støðugt, listafólkini, við at skapa verk til okkum at uppliva. Longu nú í skrivandi stund eru fleiri spennandi upplivingar í væntu her um leiðir, men føroyska listin fevnir eisini so víða, at tað er púra vónleyst at nevna alt tað nógva sum hendir innan føroyska list kring allan heimin. Støðugt turnera okkara tónleikarar og javnt og samt hoyra vit um týðingar av føroyskum bókum og um virðislønir og framførslur. 21.januar byrjar Vetrarjazzurin í Sirkus, harumframt eru nógvar konsertir í Norðurlandahúsinum, Blábar, Reinsarínum osfr.
Sunleif Rasmussen er í løtuni í London, har eitt verk hevur heimspremieru hóskvøldið. Harumframt verður eitt verk hjá Sunleif umframt verk hjá ávikavist Arnold Ludvig og Herluf Lützen framført á ISCM World Music Days 2019, sum verða í Estlandi í vár. Harvið verða 3 av teimum 93 tónaskaldunum, ið eru umboðað á ISCM World Music Days føroyingar.
Listaárið byrjar sum vant við, at vit, almennu Føroyar fagna okkara listafólkum. Mikukvøldið 23. januar 2019 fer Rigmor Dam, landsstýriskvinna í mentamálum, at handa virðislønirnar til lista- og mentafólk fyri 2018. Í ár verður handanin á almennari samkomu í Mentanarhúsinum í Fuglafirði mikukvøldið 23. januar kl 19.00. Virðislønirnar verða tríggjar í tali: Mentanarvirðisløn Landsins, sum er 150.000 kr. Hon verður latin fyri at heiðra føroyskt mentafólk sum tøkk fyri útint listarligt avrik. Heiðursgáva Landsins, sum er 75.000 kr. Hon verður latin fyri at hava virkað til frama fyri mentanarlig virði, sum hava týdning fyri føroyska mentan, list og mentanararv. Virðisløn til ungt listafólk, sum er 50.000 kr. Hon verður latin ungum listafólki, sum hevur víst serliga góð evni og sum hevur gjørt vart við seg á síni listabreyt. Virðislønin til ungt listafólk verður latin fyri at eggja til framhaldandi virksemi og menning.
Silja fekk virðisløn til ungt listafólk í 2013 og nú um eitt sindur meira enn eina viku fer hon at hava serframsýning í Listasavni Føroya. Framsýningin Listaleikir letur upp fríggjadagin 25.januar. Hetta er ein framsýning við nýggjum listaverkum, sum Silja Strøm hevur framleitt til framsýningina, ið hon hevur arbeitt fram ímóti leingi m.a. við íløgu frá Mentanargrunni Landsins. Listaleikir er fyrsta serframsýning hjá Silju Strøm á Listasavninum. Á framsýningini eru málningar, vatnlitamyndir og tekningar frá 2017-18, og hon fevnir eisini um eina røð av prentum, sum Silja gjørdi í Steinprenti í 2015. Listasavnið hevur latið gjørt ein bókling í sambandi við framsýningina, har Josie Moore hevur skrivað tekst um listina hjá Silju Strøm, og harumframt er viðtal, sum Solveig Hanusardóttir Olsen hevur havt við listakvinnuna.
Sunnudagin 3. februar 2019 letur upp listaframsýning í Gamla Seglhúsinum við málningum og grafikki hjá Hansinu Iversen. Fernisering verður sunnudagin 3. februar 2019 kl. 16:00, har Hilmar Høgenni fer at halda røðu og Rani Nolsøe fer at syngja og spæla. Á skránni hjá Gamla Seglhúsinum er annars: Februar 2019 Torbjørn Olsen. Apríl 2019 Marius Olsen, Mai 2019 Hanni Julius Bjartalíð og í september verða verk hjá Anker Mortensen at síggja í Gamla Seglhúsinum í Klaksvík
Í Steinprenti gera tey seg somuleiðis klár til eitt ár fullt av spennandi framsýningum og verkætlanum, m.a. fer Tróndur Patursson at prenta á verkstaðnum, eins og forvitnisligar framsýningar verða við ávikavist Peter Callesen(myndin omanfyri; Snowball frá 2006) og Julie Sass. Í heyst verður framsýning við Torbirni Olsen í Steinprenti. Meira um alt hetta seinni! Í dag var sonevndur blokkdagur á Glasi og í myndlist vitjaðu næmingar úr 18bmx í Steinprenti, har tey sóu framúrskarandi list og hoyrdu Fríðu Matras Brekku greiða frá um mannagongdirnar í Steinprenti. Aftaná fóru næmingarnar aftur á myndlistaverkstaðið á Glasi at skapa grafiskar myndir í linoleum.
Í dag frættist, at Jens Dam Ziska er settur sum vísindafólk at standa fyri listaligu útbúgvingini á setrinum. Jens hevur ph.d.-útbúgving í heimspeki frá Oxford University. Í gransking sínari sum heimspekingur hevur hann serliga fingist við fagurfrøði og list. Í løtuni er hann í tíðaravmarkaðum starvi sum granskari á Kunstakademie Düsseldorf, og hann flytur tískil heim at taka við nýggja starvinum, samstundis um hann ger seg lidnan við uppgávurnar har. Umframt at granska er Jens virkin sum myndlistafólk. Hann var t.d. við á framsýningini “Vatn” í Norðurlandahúsinum í fjør. Seinasta vísindaliga grein hansara, “Art as Alchemy: The Bildobjekt Interpretation of Pictorial Illusion” stóð í The Journal of Aestehetics and Art Criticism í fjør. Umframt at standa fyri at skipa útbúgvingina fer Jens at undirvísa í pørtum av teimum felags ástøðiligu skeiðunum, sum fara at verða boðin út í útbúgvingini.
Á Tjóðpallinum er leikur í gerð við heitinum,’It might be a dream ’ eftir Duritu Dahl Andreassen og Nannu Bang. Í staðin fyri eitt tíðindaskriv stendur soleiðis á heimasíðu Tjóðpalsins:
Góða fyrimynd
Eg skrivi fyrimynd, tí tað ert tú fyri meg. Altso eg veit væl hvussu tú eitur, men fyri at tað ikki skal virka so áleypandi, skrivi eg 'góða fyrimynd'. Hetta er ein persónlig innbjóðing til tín, men ikki ov persónlig - eg havi eisini bjóðað øðrum fyrimyndum.
Í dag havi eg einki, men 23. januar havi eg ein leik. Ella eg havi ikki einki. Eg havi nógv, men 23. januar havi eg eisini ein leik. Eg gleði meg. Eg eri eisini bangin. Tú veitst hvussu tað er. At vera bangin fyri at fólk ikki skilja teg. Eg hevði verið so fegin, um tú komst 23. ella 24. ella 25.
Kærar heilsur
Durita
Og lat meg bara svara alt fyri eitt:
Góða Durita og øll tit listafólk. Takk fyri, at tit eru til. Vit gleða okkum!


text:
Grundað á tilmæli frá akademiskari metingarnevnd, sum læt frágreiðing 24. september 2019, hevur leiðslan á Fróðskaparsetri Føroya tilnevnt Hans Andrias Sølvará professara í søgu við Fróðskaparsetrið.
Hans Andrias Sølvará er føddur í Klaksvík í 1962. Eftir at hava tikið bachelor-prógv í søgu á Fróðskaparsetrinum fór hann til Danmarkar og tók í 1994 cand.mag.-prógv í søgu og heimspeki við Universitetið í Århus. Tíðarskeiðið 1996-2007 starvaðist Hans Andrias sum lærari í søgu og heimspeki við Eysturoyar Studentaskúla og HF-skeið. Í 2007-2009 var hann í starvi hjá Klaksvíkar kommunu, meðan hann arbeiddi við at skriva Klaksvíkar søgu. Í 2009 varð Hans Andrias settur í starv sum adjunktur í søgu á Fróðskaparsetrinum.
Síðan 2010 hevur Hans Andrias verið lektari í søgu á Fróðskaparsetrinum, og hevur í fleiri umførum verið dekanur á Søgu- og samfelagsdeildini. Í 2016 tók hann ph.d.-prógv í søgu við ritgerðini Frá sjálvstýri móti loysing frá 2014. Ein stytt ensk útgáva av ritgerðini er við heitinum The Rise of Faroese Seperatism eins og føroyska útgávan útgivin av Fróðskapi í 2016.
Hans Andrias hevur skrivað og givið út 9 bøkur og fleiri enn 20 greinar í ymiskum tíðarritum. Hann hevur eisini verið ritstjóri á Fróðskaparritum. Serliga er tað nýggjari politiska søga Føroya, sum Hans Andrias hevur granskað og skrivað um. Hansara útgávur eru nógvar á føroyskum, men hann hevur eisini útgivið greinar á donskum og enskum og onkrar eru týddar til týskt.
Hans Andrias hevur luttikið og hildið fyrilestrar á altjóða ráðstevnum í m.a. Føroyum, Danmark, Íslandi, Fraklandi og Gibraltar.
Í Føroyum hevur Hans Andrias hildið nógvar almennar fyrilestrar um serliga søgulig evni ymsastaðni í landinum.
Hans Andrias hevur eisini skrivað greinar í føroyskum miðlum, har hann hevur miðlað sína gransking til ein breiðari skara, og hann luttekur javnan í sendingum í Kringvarpinum.
Frá 1. oktober verður Hans Andrias professari í søgu á Fróðskaparsetrinum, har hann í løtuni eisini er dekanur á Søgu- og samfelagsdeildini.
Um tú veitst okkurt, sum VP ikki veit - skriva so til vp@vp.fo


text:
Orð: Petur Jacob Sigvardsen
Viðmerking: Yrktur 14. juni 2009.
Við borð títt, kæri Harri Krist,
har veitir tú mær ferðavist;
títt likam og títt dýra blóð
tað er mær sálarføðslan góð.
Har lív og sælu hvør ein fær,
ið kemur, Krist, til borðs hjá tær
í teirri trúgv, tú sjálvur her
oss syndafyrigeving ber.
Har gert tú, Krist, meg eitt við teg,
tín náðibúni fjalir meg.
Gev, Gud, tað veri lutur mín,
til tú meg tekur heim til tín.
Tøkk fyri sæla lívsins orð
og náðiríka altarborð!
Av vørrum várum lov tí fer,
at fullgjørd er tín frelsugerð!


text:
Á regluligum nevndarfundi hjá Ríðisambandinum tók nevndin samanum kappingarárið.
Mett verður at hetta hevur verið eitt ár, har framgongd hevur verið á øllum frontum, bæði innan kappríðingar og gongulagskappingar hevur verið vaksandi luttakaratal og hetta er nakað sum ríðisambandið fegnast um. Til komandi kappingarár verður arbeitt ítøkiligt við einari ætlan, ið skal lætta um hjá ungum reiðfólkum, at ferðast við sínum rossum millum kappingarbreytirnar tá FM kappingar eru. Mett verður at hetta kann økja enn meira um luttøkuna til FM kappingar.
Brandur í Dali formaður í Ríðisamband Føroyar, fegnast eisini stórliga um góðu úrslitini føroysku reiðfólkini úr FÍR, fingu á NM í Norra í summar. Bara ein evarska lítil kommadesimalur restaði í hjá Elini Tindskarð at fáa bronsuheiðursmerki. Hetta er av álvara nakað, sum skuldi givið okkara reiðfólkum blóð uppá tonnina til komandi kappingar. Eisini høvdu vit á fysta sinni ein føroyskan dómara ið dømdi NM. Her var talan um Hera Dahl.
Formaðurin í ríðisambandinum sigur at ríðing á altjóða stigi er ein sera dýrur ítróttur, tí er hetta sera tungt tak at senda fólk út til altjóða kappingar. Hetta ber bara til við góðari vælvild og stuðli frá ÍSF, fyritøkum og ikki minst at reiðfólkini eisini gjalda stóran part úr egnum lumma.
Um tú veitst okkurt, sum VP ikki veit - skriva so til vp@vp.fo


text:
Høvuðsuppgáva:
Høvuðsuppgávan er at menna og viðlíkahalda kt-verkstað og kt-goymslur og at samskipa arbeiðið í sambandi við varðveiting av kt-skipanum, sum almennir myndugleikar avhenda til Tjóðskjalasavnið. Aðrar uppgávur eru m.a. at virka sum ráðgevi/vegleiðari fyri kt-varðveitingartoymið á Tjóðskjalasavninum, og fyri almennar myndugleikar, í sambandi við góðkenning og avhending av kt-skipanum og kt-skjølum til Tjóðskjalasavnið.
Starvsuppgávurnar eru:
• Skipa, menna og viðlíkahalda kt-verkstað og kt-goymslur.
• Greina og seta tøknilig krøv til kt-skipanir og dátu-úrdráttir hjá myndugleikum.
• Samskipa migrering og test av avhendaðum kt-skipanum.
• Samskipa og menna tøkni í sambandi við atgeingi til avhendaðar kt-skipanir.
• Samskifta um tøknilig viðurskifti við danska Ríkisskjalasavnið.
• Fyribils at testa kt-avhendingar og seta tøknilig krøv til teirra.
• Møguliga føroyska forrit til test, migrering og miðling.
• Møguliga fremja/samskipa tøkniligar broytingar í ‘føroyska konceptinum’.
Førleikakrøv:
• Kandidat/master í dátufrøði, kt-verkfrøði ella hava samsvarandi fakligar førleikar og royndir.
• Tøkniligar førleikar til, royndir við og innlit í kt-arkitektur, kt-skipanir, relationellar dátugrunnar, SQL og XML.
Eginleikakrøv:
• Duga at skipa sítt egna arbeiði.
• Duga at arbeiða sjálvstøðugt.
• Vera kreativur og duga at finna yvirskipaðar (alternativar) loysnir.
• Hava áhuga fyri at arbeiða við tøkni.
Tað er ein fyrimunur at hava royndir við, innlit í og vitan um talgilda fyrisiting (e-government). Og hóast ikki eitt krav, kann tað vera fyrimunur at hava vitan um almenna fyrisiting og samfelagsviðurskifti, og vitan um arbeiðið, sum Tjóðskjalasavnið ger.
Lønar- og setanartreytir:
Starvið verður sett og lønt sambært sáttmála millum Fíggjarmálaráðið og viðkomandi yrkisfelag.
Vit kunnu bjóða:
Eitt fakliga krevjandi starv við nógvum avbjóðingum í einum toymi, sum tekur sær av at samskipa og fremja varðveiting av talgildum skipanum og savnsskjølum hjá almennu Føroyum.
Byrjað verður hin 1. desember 2019 ella skjótast gjørligt.
Fleiri upplýsingar:
Umsøkjarar kunnu seta seg í samband við Sámal Trónd Finnsson Johansen, stjóra, umvegis teldupost samaltrondurj@skjalasavn.fo ella telefon 340 530, fyri at fáa meira at vita um starvið.
Umsóknir:
Umsóknir við avritum av prógvum, CV og viðkomandi skjølum skulu sendast til
skjalasavn@skjalasavn.fo, ella
Tjóðskjalasavnið, V.U. Hammershaimbsgøta 18, FO-100 Tórshavn.
Umsóknir skulu vera Tjóðskjalasavninum í hendi í seinasta lagi sunnudagin 6. oktober 2019 kl. 18.
Tjóðskjalasavnið tekur sær rætt til at lýsa starvið av nýggjum, um mett verður, at ov fáir skikkaðir umsøkjarar eru til starvið. - Tann, ið settur verður, má tola broytingar í starvsviðurskiftunum í sambandi við møguligar bygnaðarligar broytingar á økinum.
Ein hin størsta avbjóðing Tjóðskjalasavnsins komandi árini, verður at menna og viðlíkahalda talgilt verkstað og talgildar goymslur. Endamálið við verkstaði og goymslum er, at skipa fyri at kt-skipanir og kt-skjøl frá øllum tí almenna geiranum verða tøk hjá bæði myndugleikum og almenningi framyvir. Á kt-varðveitingareindin hjá Tjóðskjalasavninum arbeiða í løtuni 2 starvsfólk, og verður kt-ráðgevin tí triðja starvsfólki í kt-varðveitingareindini.


text:
Okkara myndarøð 'litir' vísir Føroyar frá teirra litríku síðu.
Hóast onkrir dagar kunnu kennast nakað gráir í tí, eru vit umgird av alskyns vøkrum litum.
Í hesi røðini sært tú allar okkara myndaplakatir í litum - onkrar við sterkum litum, aðrar við veikari. Allar hava tær tó til felags, at hetta eru litir, ið við hava rundan um okkum til dagligt.
Allar myndirnar eru okkara egnu, og eru broyttar so lítið sum møguligt.
Plakatirnar í hesi røðini koma út í A5, A4, A3 & A2 á mattum pappíri og verða latnar uttan rammu.
Ynskir tú at keypa rammu, ber tað tó eisini til.


text:
Iran
Iran er eitt land í Miðeystri og Asia. Høvuðsstaður er Teheran, og landið hevur umleið 75 milliónir íbúgvar.
Innihaldsyvirlit
[rætta | rætta wikitekst]
Navnið Iran er ein avleiðsla av Aryana Vaejo, sum merkir upprunin hjá ariarunum. Persar og medar vóru eftirkomarar eftir indoeuropeiska niðursetufólkinum (ariarunum). Medarnir grundaðu uml. 700 f.Kr. iransku tjóðina, sum uml. 600 f.Kr. varð lagt í oyði av Kyrosi Mikla, sum í staðin grundaði persiska ríkið, Persia. Landið kallaðis Persia heilt til 1935, tá Reza Shah endurinnførdi navnið Iran.
Søga[rætta | rætta wikitekst]
Aleksandur Mikli (356 f.Kr.-323 f.Kr.) gjørdi innrás í Iran (Persia) í 334 f.Kr., og tá ið hann doyði, stýrdi ein av herovastum hansara, Selevkos (358 f.Kr.–281 f.Kr.), landinum. Um 250 f.Kr. grundaði ein herovasti í Miðásia, Arsakes (?-211 f.Kr.), kongsveldið Partia í Eysturiran. Ein skyldmaður hansara, Mithridates 1. (195 f.Kr.-138 f.Kr.), tók við trúnuni í 171 f.Kr. og stýrdi í 33 ár. Hann tók nógv lond, sum Darius 1. persakongur (550 f.Kr.–486 f.Kr.) hevði tikið fyri meira enn 300 árum frammanundan. Í eini herferð fyri og aðrari eftir tók Mithradates londini ímillum Kaspiskahav og Persaflógva og heilt eystur at indiamarkinum. Hann bygdi eina hernaðarlegu við ánna Tigris tætt við býin Selevkeia, og tey vórðu løgd saman í ein bý, Ktesifon, sum gjørdist høvuðsstaður í Partia. Mithradates doyði í 138 f.Kr., men arsakiska kongsættin ráddi í stívliga 300 ár. Partia varð verandi stórveldi upp aftur longur. Grikska mentanin, sum hevði breitt seg í Iran, tá ið Aleksandur legði ríkið undir seg, doyði út, og persisk mentan, sum kyknaði upp aftur, kom í staðin.
Búskapur[rætta | rætta wikitekst]
Handilstiltøk mótvegis Iran[rætta | rætta wikitekst]
Handilstiltøkini ímóti Iran eru farin at virka av álvara í 2012, og í oktober 2012 var ófriður í miðbýnum í Teheran, har fólk mótmæltu teimum versnaðu búskaparviðurskiftunum. Tey vóru serliga misnøgd við, at virðið á landsins gjaldoyra er minkað sera nógv. Løgreglan legði uppí við táragassi, og nógv fólk vórðu tilin. Amerikanski uttanríkisráðharrin, Hillary Clinton, sigur í einari viðmerking, at tað er stýrið í Iran, sum hevur skyldina av, at landsins búskaparstøða er versnað. Hon sigur, at vil stýrið sleppa sínum kjarnorkuætlanum og samstarva við onnur lond og altjóða stovnar, verða tiltøkini ímóti landinum sett úr gildi. Iranska gjaldoyrað, rialurin, er minkaður umleið 40 prosent í virði í seinastuni, men sambært USA kemst tað ikki av handilstiltøkunum, men av skeivum búskaparpolitikki hjá stjórnini í Iran [2].
Ítróttur[rætta | rætta wikitekst]
Iranar elska fótbólt og teir forguda stjørnuspælararnar. Fótbóltur er eitt av teimu fáu økjunum í iranska samfelagnum, har bæði menn og kvinnur kunnu vísa stórar kenslur. Síðan Ayatollah Khomeini tók valdið í Iran í 1979, hava fótbóltsvøllir verið bannað økið hjá konufólki, men genturnar sníkja seg inn ílætnar sum menn, og tær venja fótbólt á tekjunum og renna aftaná fótbóltsstjørnunum, tá teir venja.
Olja og politikkur[rætta | rætta wikitekst]
Tá oljukeldurnar fóru at spríkja í 1900-árunum, gjørdist Iran tætt knýtt at Vesturheiminum, serliga Bretlandi, sum fekk stóra ávirkan á iranskan búskap. Undir seinna heimsbardaga eggjaðu tey allieraðu Iran til at koma í teirra part móti Týsklandi, men av tí at Reza Shah tók undir við týskarunum, avgjørdi hann, at Iran skuldi vera uttanveltað. Tey allieraðu hersettu Iran, og Reza Shah varð sendur í eksil. Sonur hansara, Muhammad Reza Pahlavi (vanliga umrøddur Shahurin), kom í hansara stað.
Inntil 1979 var Iran eitt rættiliga frítt samfelag, har sangur og dansur vóru loyvd, og kvinnur ikki vórðu noyddar at ganga við høvuðturriklæði. Men islamiska kollveltingin hetta árið, leidd av Ayatollah Khomeini, sum millum annað gjørdi, at Shahurin varð noyddur at flýggja, viðførdi eisini, at kvinnur og gentur nú skuldu ganga við turriklæði.
Hoyrir tú tíðindi um Iran, so er tað altíð forsetin Mahmoud Ahmadinejad, ið tosar ella verður nevndur. Men veruligi leiðarin í Iran er muslimski leiðarin Seyed Ali Khamenei. Islamisk lóggáva í Iran brúkar enn almenna avrætting, steining og tú kanst fáa deyðadóm fyri ótrúskap ella homoseksualitet í Iran. Seyed Ali Khamenei er Ayatollah (ovasti) í islamiska ráðnum í Iran. Í Iran er deyðadómur fyri manndráð, ótrúskap, neyðtøku, vápnað rán, narkotikasmugling og at konvertera frá islam til aðra trúgv. Sambært Amnesty International er Iran tað landið, sum tekur lívið av flestu fólkum í heiminum, eftir Kina.
Iran hevur praktiserað sokallaðu Sharia-lóg síðani kollveltingina í 1979.
Keldur[rætta | rætta wikitekst]
- Satrapi, Marjane: Min Iranske Barndom, Forlaget Carlsen, 2005.
- Fimm hongdir eftir neyðtøku - Vikublad.fo
Sí eisini[rætta | rætta wikitekst]


text:
Menningarland
Menningarland er land, har búskaparliga menningin ikki er komin so langt áleiðis sum til dømis í USA og Vesturevropa. Tí verða menningarlondini ofta eisini nevnd "tey fátæku londini". Næstan øll menningarlondini hava verið hjálond. Menningarlondini eru øll tætt sunnan fyri ella norðan fyri linjuna (miðkring), í Suðuramerika, Ásia ella Afrika. Tríggir fjórðingar av heimsins fólkum búgva í menningarlondum. Flestum menningarlondum vantar peining, til dømis til heilsuverk, útbúgving, vatnveiting, skúla og ídnaðarmenning.
Menningarlond hava í mong ár roynt at fingið tey ríku londini at skilt, at verandi heimsskipan er órættvís. Tey halda, at trupult verður at loysa trupulleikar í fátæku londunum, verður búskaparliga heimsskipan ikki broytt. Menningarlondini vilja millum annað sjálv hava ræði á sínari rávøru, betri prís fyri vøruna, ynskja sær nýmótans tøknifrøði og dyggari stuðul. Menningarlondini vilja eisini hava størri rættvísi. Teimum tørvar m.a. at menna heilsuverkið.
Eftir 2. heimsbardaga fóru tey fátæku og ríku londini av álvara at samstarva um at loysa nakrar av trupulleikunum í menningarlondunum. Hjálpin fer viðhvørt beinleiðis úr einum landi í annað, tvíliðað hjálp. Hon kann eisini koma úr altjóða samtaki, til dømis ES ella ST, sum umboða mong lond (fjølliðað hjálp). Eisini aðrir felagsskapir hjálpa menningarlondunum. Menningarhjálp er eisini partur í føroyskum uttanríkispolitikki.
Dømir: Moldova í Evropa, Etiopia í Afrika, Bolivia í Suðuramerika, Honduras í Miðamerika, Vanuatu í Oseania og Afganistan í Ásia.
Umhvørvisbroytingar[rætta | rætta wikitekst]
Mong menningarlond stríðast við álvarsligar umhvørvistrupulleikar, til dømis skógartýning og dálking. Ein álvarsligur trupulleiki í flestu menningarlondum er ov lítið reint vatn at drekka. Ovurtaðing og ovurnýtsla av sprænevni eins og óreinsað frásetuvatn eitra brunnar og áir, har fólkið fær sær vatn. Hungur og megurð stendst av, at skógurin verður týndur og velturnar mataðar burtur. Hvørt ár eru menningarlondini eisini fyri stórum vanlukkum, bæði av náttúruávum og mannaávum, av vatnflóð, turki og jarðskjálvta. Vanlukkurnar krevja ofta mong mannalív og hava neyð og flóttafólkatrupulleikar við sær.


text:
Myndir frá einum sera fjøllbroyttum oktobur mánað :)
Vika 44 hevur verið sera fjøllbroytt. Vit hava fanga krabbar, vassa, fingið fiskar í akvarið, tikið eplir upp, og so hevur halloween eisini sett sítt merki á vikuna - ein sera góð vika :D
Í viku 43 hevur veðrið ikki verið av tí besta, so vit hava hugna okkum inni :D
Í viku 42, tá skúlarnir fara í heystferiu, hugna vit okkum frá tíðliga á morgni, í Snjallabjallu :D
Vika 41 :) Vit byggja, smíða, líma, klippa, tekna, lita, mála... og ikki at gloyma; HUGNA OKKUM, ímeðan ;D


text:
Eitt fótbóltslið sum TB
ei vit hava sæð.
Teir vunnu bæði HB
og onnur lið so fræg.
So fóru teir til Hetlands
við tjaldrinum ein dag
humørið var tað besta
ið nakar hevði sæð.
Farið fram garpar vinni hvønn dyst
so at vit síggja at TB er fyrst.
Frá málmanni og út á uttasta vong
ja, leiðarin er við
ja, leiðarin er við
ja, øll kenna liðið frá Tvøroyrar bý.
Við Georg Thomsen fræga
og hansara frú
vit ferðaðust so víða frá okkara búð.
Í Fort Charlottu búðu vit allir 18 mans.
We enjoy us well in Shetland
and we need every chance.


text:
Orð: Alfred Smith
Lag: I’m longing for the glorious day when Jesus shall come back
Týtt: Kajfinn Hammer
1. Mær leingist til hin signaða dag, tá Jesus koma skal,
eg síggja skal Hann sum Hann er;
tá øll tey heilagu ígjøgnum øldir kallast heim,
sum tóku móti frelsu her.
Niðurlag: Mær leingist, mær leingist, síggja Hann,
mín Kong og Frelsara og Guð!
Hann skal meg føra heim til landið, Hann mær vann,
har einglar ævigt prísa Guð’.
2. Við hvørt gerst gøtan brøtt og knortlut og hon tykist long,
men Jesus stendur mær við lið,
Hann eymligt teskar orð til mín, so trúgv mín verður sterk,
at Hann á ferðini er við.
3. Hvør undurfull tann stund, tá upp mót skýggjum leiðin ber,
at møta Honum, sum meg vann;
tá sjúka, neyð og tár um allar ævir horvin er,
mín ferðarstav eg leggja kann.


text:
Orð: Jacob Knudsen
Týtt: Axel Tórgarð
1. Sí, úr havi rísur nú morgunsól,
roðandi hon logar á heyg og hól.
Sólarglæman ljómar um høv og lond,
nú tá ljósið lendir á heimsins strond.
2. Eg vil lætt og frítt draga andadrátt,
syngja Guði lov, nú er horvin nátt;
bera honum tøkk hvørja morgunstund,
hóast synd og deyða er ljós mín lund.
3. Bera honum tøkk, tí tá sólin rann,
eg í sál og likami kenna kann
sæla troyst, og ugga fær sálin mín,
bert eg sigi trygt: Verði vilji tín.
4. Tori eg at fevna teg, stundin sæl,
nevna teg við nøvnum, mær líkar væl,
nøvn, sum mínum kærleika siga frá:
móðir, systir, unnusta, hjartans trá.
5. Ljóshav eftir ljóshav at himni ber,
hagar lotið kemur, nú morgun er,
sum var ljósið andin, mær fell í lut.
Á, tú mildi skapari, faðir, Guð.
6. Lat meg bara fara um náttmyrk høv,
lat meg bara stevna at míni grøv,
lívsins Guð meg verjir á mínum veg,
og úr deyðans hondum hann frelsir meg.
7. Sí, tá rísur sólin úr havi brátt,
maktast myrkurs megi og deyðans nátt,
sigursljómur ljóðar um høv og lond,
stilt nú ljósið stendur á lívsins strond.


text:
Føroyskir sangtekstir
- Alt tað, ið eg havi, sum hjartað ger glatt
- Eg siti so eina
- Ein hvíla trygg í Himli er
- Fagrari sang eg skal syngja enn nú
- Far, far bert til Harran, tín Gud, tú í bøn
- Gud sendi Son sín, Harran Jesus
- Harrin, hann skoðar úr Himlinum niður
- Í dalinum hugtungur gekk eg
- Í Guds orði stendur skrivað um, at tú eitt víntræ er
- Jesus, mín bøn er, at eg kann sjá
- Legg tína byrði á meg!, Jesus biður
- Sum Kristi brúður dýrt keypt til Gud vit eru nú
- Tá eg kom til Jesus, tá gav eg upp alt
- Tá ið á vári blómur spretta fyri mær
- Tá Jesus her til jarðar kom
- Tá Jesus hin dag móður
- Tá sorgir meg níva, eg leiti til tín
- Troytta sál, sum tú gongur á lívsvegnum her
- Undrast eg má, at mín sál er Gudi kær
- Vit takka tær, ljósanna Faðir


text:
Kringvarpið telur bara upp í seytjan!
Sambært sitandi tíðndaleiðaranum í Kringvarpinum í sendingini PRESSAN verður virðið av einum uppskoti hjá andstøðuni vigað, alt eftir um roknast kann við at seytjan atkvøður eru aftanfyri uppskotið. Metir stovnurin at minni enn seytjan atkvøður kunnu vinnast fyri uppskotinum, so verður tað ikki viðgjørt fakliga, men bara slept út í luftina óviðgjørt!
Vit, sum hava verið virkin innan føroyskar fjølmiðlar, bæði teir privatu og teir almennu, vita at orkan er avmarkað – og, at tað kann vera sera orkukrevjandi at fáast við seriøsan kritiskan tíðindaflutning. Orðini hjá tíðindaleiðaranum eru tí ein sera álvarslig viðmerking um føroyskan tíðindaflutning, um almenna føroyska orðaskiftið, og um støðuna hjá fjórða ríkisvaldinum í einum so lítlum fólkaræði, sum í Føroyum.
Er politiski sannleikin, ella politiska álvarsemi so relativt í Føroyum, at seytjan atkvøður í Løgtinginum kunnu avgerða hvat ið er rætt ella skeivt? Seytjan atkvøður kunnu sjálvandi avgerða um eitt mál verður lóg ella ei. Men, seytjan atkvøður í tinginum, kunnu ikki avgerða um eitt mál er vert at viðgera ella ikki!
Eg havi djúpa samkennslu við føroyskum fjølmiðlafólkum! Hvussu og hvaðani skulu tey finna tíð og pening til at kanna tey uppskot og tær atfinningar ein andstøða (hvør hon so er!!!) kemur við? Hvørki teir alemnnu, enn minni teir privatu fjølmiðlanir hava orku til at keypa sær ta servitan, ið er neyðugt fyri at viðgera mong av hesum uppskotunum til fullnar.
Tí noyðast vit at geva løgmanni rætt, tá hann í sendingini PRESSAN segði, at andstøður (legg til merkis, hann segði andstøður, ikki bara núverðandi andstøðan), alt ov lætt sleppa at tveita um seg við uppskotum, ið kosta milliónir – ja, hundratals milliónir – uttan at fjølmiðlafólkini støðga teimu á og spyrja, hvør skal so gjalda fyri milliónaíløguna, ella hvør skal svíða fyri millilónamissin?
Í nevndu sendingini PRESSAN bleiv løgmaður eisini spurdur um ”fake news” – um villeiðandi kunning, tí hettar evni bleiv nýliga viðgjørt á fundi í Norðurlandaráðnum í Oslo, har løgmaður helt røðu.
Men, løgmaður helt ikki, at fake news, villeiðandi kuning, er eitt organiserað fyribrygdi í Føroyum. MEN, um fjølmiðlamastadonturin í Føroyum bara telur til seytjan, fyri at gera eitt evni viðgerar verdugt, so hava ”fake news” profetanir gyltar dagar í Føroyum!
Tí - og tað er her álvarin veruliga kemur inn! Ein ávísur partur av fjøldini leggur onki í sannleika og fakta. Tey ynskja bara at hoyra og at lesa tað teimum hugar at hoyra og lesa, sum er tað tey frammanundan eru samd við. Fakta, kunning og sannleiki hava alls ongan, ella lítlan, týdning fyri teimum. Tey vilja bara sannførast um sína egnu áskoðan. Og tað er her summir politikara fiska, og fiska við stórum ágrýtni! Kannska serliga andstøðupolitikarar.
Her eru vit í heiminum hjá Trumph, sum er heimsins stórsta ”reality stjórna”, og sum dugir hendan kynsturin betur enn nakar annar, at lata seg leiða av fjøldini, heldur enn at leiða fjøldina! At siga teimum tað tey ynskja at hoyra, hóðast tað hann sigur mangan er ein beinleiðis vreingjan av sannleikanum.
Trumph veit at tað virkar, og tað gera andstøðupolitikarnir kannska eisini? Og soleiðis fáa ávísir skrupluleysir hartrópandi ein fyrimun undan vali, tí bara samgongan skal standa til svars fyri sínum pástandum og lyftum. Eisini føroyskir politikarar duga tann kynsturin, at tveita um seg við atfinningum og lyftum í skrivaðu fjølmiðlunum, og at sleppa sær frammat í loftbornu fjølmiðlunum, tá ið høvvið býðst!
Tey snildastu ella frekastu av teimum hava langt siðani funnið útav, at tey kunnu siga hvat sum helst, hvussu ør og hvussu dýr hugskotini enn eru, tí ongin setur kritiskar spurningar. So mikið fekk ein so burturúr seinstu sendingini undir heitinum PRESSAN.
-
Ein lítil viðmerking í sendingini PRESSAN mundi helst vera ein brølari, tá ein av fjølmiðlaluttakarunum segði, at løgmaður skuldi blanda seg uttanum, hvat fjølmiðlanir velja at kunngera ella ikki. Viðkomandi segði, at fjølmiðlafókini eru fult útbúgvin til at taka dagar imillum í hesum førum.
Vit yvast onga løtu í, at tey eru búgvin og útbúgvin til tess. Men, beinleiðis at nokta løgmanni at hava og at siga sína meining um tiðindaflutning, tað er eitt slag av journalistiskari arrogansu, sum mong av okkum ræðast. Sjálvandi skal løgmaður ikki diktera hvat ið skal almannakunngerðast ella ikki - men, huksunnar- og talufrælsið er galdandi fyri øll! Vónandi eisini fyri Føroya løgmann?
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Durita Poulsen
Durita Poulsen hevur eina bachelor í heilsu & føðslu og kandidatútbúgving í læring og menningartilgongdir frá Aalborg Universitet. Hon hevur búð í Keypmannahavn síðani 2012.
Durita hevur stóran áhuga í heilsu og vælveru hugtakinum, og fer at umrøða heilsu út frá einum breiðum perspektivið ella tað vit kenna sum; fysisk-, psykisk- og sosial heilsa.
Tískil verður kostur og rørsla umrøtt, men eisini hin síðan, at vit skulu minnast til at eingin er perfekt, at droppa ’alt ella einki’ mentalitetin og at hugleiga um tankameldur og annað ið kemur við heilsurákinum.
Sólfinn Hansen
Sólfinn Hansen er føddur í 1978 á Klaksvíkar Sjúkrahúsi. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Umsóknarfreistin 4. ársfjórðing 2019
Luttøka úr Føroyum á SeniorTeater Camp
Dukkuleikur við Gjógv 10.-19. juni
Nevndin heldur fram við nýggjum varalimum
Nevndin heldur fram við nýggjum varalimum
Á aðalfundinum hjá MáF tann 16. mars stóðu nevndarlimirnir Ebba Sofía Kruse og Hilmar Joensen fyri vali. Bæði stillaðu uppaftur og vórðu vald inn aftur í nevndina. Sostatt heldur nevndin fram við somu nevndarlimum sum frammanundan umframt tveimum nýggjum varalimum, ið eru Rakul í Gerðinum og Lena Danielsen.
Nevndin hevur skipað seg og sær soleiðis út:
Noomi Reinert, forkvinna
Ebba Sofía Kruse, næstforkvinna
Hilmar Joensen, kassameistari
Jákup Dahl Wardum, nevndarlimur
Ann Mari J. Midjord, nevndarlimur
Rakul í Gerðinum, varalimur
Lena Danielsen, varalimur


text:
Nr. 1819-431
Innihald: Lærugreinadagurin gevur møguleika at hitta starvsfelagar úr øllum landinum til fakligt prát og kjak um evni, sum hoyra lærugreinini til.
Lýsingin av lærugreinadegnum er ikki útgreinað her, men hann fer m.a. at innihalda
- Lýsing av støðuni í lærugreinini
- Fyrilestur el.tíl. um nýggj rák innan lærugreinina
- Lýsing av nýggjum tilfari (m.a. úr Námi)
- Próvtøkur o.tíl.
- Kjak
Luttakarar fáa skránna í góðari tíð undan lærugreinadegnum, har tað eisini verður tilskilað, hvussu langur dagurin verður.
Samskipari: Sámal Matras Kristiansen, ritstjóri og samfelagsfrøðingur.
Málbólkur: Lærarar, sum undirvísa í samfelagsfrøði í hádeild.


text:
Næmingur í Trygd
Vilt tú verða partur av einum samtaki, har tú bæði arbeiðir sjálvstøðugt og hevur ávirkan?
Sum næmingur hjá okkum leggja vit stóran dent á tína útbúgving, og at tú mennist innan øll virkisøkir í okkara fyritøku. Vit bjóða tær eitt læruríkt umhvørvi og eitt mennandi og dynamiskt lærupláss, har tú skjótt fært ábyrgd av sjálvstøðugum uppgávum.
Um teg
Tú ert ágrýtin, tær dámar at læra og at fáast við kundarøkt. Tú hevur eina miðnámsútbúgving, ella verður liðug/ur í summar.
Umsókn
Í umsóknini vilja vit fegin hava at vita:
-
Hví tú ynskir lærupláss
-
Hvørjar lærugreinir í skúlanum tær dámar best
-
Hvørji frítíðarítriv tú hevur
-
Møgulig arbeiði eftir skúlatíð ella í frítíðini
-
Okkurt um teg sjálva/n, sum tú metir hevur okkara áhuga
-
Navn, bústað, føðingardag og telefonnummar
Meira at vita
Vilt tú hava meira at vita, kanst tú her á heimasíðuni lesa meira um sjálva útbúgvingina, próvtøku, løn og arbeiðstíð og møguleikar eftir lokna lærutíð. Tú ert eisini vælkomin at seta teg í samband við okkum á hr@trygd.fo ella við at ringja 358 100.
Send okkum tín umsókn við lívsrensli (c.v.) og avritum av prógvum til hr@trygd.fo ella til: Trygd, Oknarvegur 5, 100 Tórshavn, att. Brian Smedemark.
Umsóknarfreistin er fríggjadagin 13. apríl 2018.


text:
Í sambandi við at IRF fer at gera nýtt tyrvingarpláss úti í Nýggjheiðum í Kvívík, verður ein partur av økinum nýttur til móttøku, viðgerð og tyrving av rottangaevju.
Umhvørvisgóðkenning til 1. byggistig, sum umfatar tyrving av tilfari, sum ikki kann brennast ella endurnýtast, varð givin 3. juli 2019.
2. byggistig umfatar móttøku, viðgerð og tyrving av rottangaevju og er umhvørvisgóðkenningin av hesum orðað sum eitt ískoyti.
Virkið ferð at hava ein kapasitet soleiðis at tað kann taka ímóti rottangaevju frá øllum landinum.
Virki, sum hava goymslu, varðveitslu ella viðgerð av burturkasti annars, eru í bólki G í fylgiskjali til umhvørvisverndarlógina. Hesi virki eru fevnd av kapittul 5 í lógini, og skulu tí hava umhvørvisgóðkenning.
Endamálið við umhvørvisgóðkenningini er at fyribyrgja og avmarka dálking av náttúru og umhvørvi og at fyribyrgja og avmarka heilsuskaðar og ampar, sum kunnu standast av virkseminum.
Í góðkenningini setur Umhvørvisstovan treytir um innrætting og rakstur, sýnistøku og kanningar av spillivatni.
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Útlátið av vakstrarhúsgassi økist f…
11-10-2019
Loyvir latin til 12 nýggjar vindmyl…
03-10-2019
Soleiðis skulu vit halda rottuni ni…
01-10-2019
Nátamagar á Vísindavøkuni
19-09-2019
Nú byrjar savningin av náttúruvitan…
11-09-2019
Sólorkuskipan í Sumba
11-09-2019
IRF fingið umhvørvisgóðkenning til …
05-09-2019
Góðkenning til útfylling til ídnaða…
04-09-2019
Klaksvíkar Sleipistøð umhvørvisgóðk…
29-08-2019
Tíðindaskriv: Nýggjar vísindaligar …
28-08-2019


text:
Kroatia
Kroatia er lýðveldi í Evropa. Í norðri hevur Kroatia mark við Slovenia og Ungarn, í eystri við Serbia, og í suðri við Bosnia-Herzegovina og Montenegro. Høvuðsstaður er Zagreb og aðrir stórir býir eru Split, Rijeka og Osijek. Landið hevur umleið 5 mió íbúgvar. 1. juli 2013 gjørdist Kroatia limur í ES.
Innihaldsyvirlit
Søga[rætta | rætta wikitekst]
Í mong hundrað ár var Kroatia partur í keisaraveldinum Eysturríki-Ungarn, til tað fór upp í Jugoslavia í 1918. Tá ið Jugoslavia fór sundur í 1991, var Kroatia fyrsta land, ið lýsti seg sjálvstøðugt ríki. Næstan beinanvegin tóku serbiskar herderdeildir seg inn í landið, og aldargamla hátrið ímillum kroatar og serbar elvditil kríggj og ófrið, sum tók seg upp í øllum londunum í gamla Jugoslavia. Í Kroatia er nógv olja, kol og bauxit.
Fólkatalsfrøði[rætta | rætta wikitekst]
Fólkatalið var á 4,190,700 í januar 2016. 90.4 % kroatar, 4.5 % serbar, 5.1 % onnur (italiumenn, slovenar, ungverjar, albanar, kekkar, montegrinar, makedónar, sigoynarar, ruthenar).
- Átrúnaður: Rómversk-katólskur (86.2 %), ortodoksur (4.4 %), muslimskur (1.4 %), jødar (0.01 %).
Politikkur[rætta | rætta wikitekst]
- Valsøga: Fyrsta fólkaræðiliga val í 1990, eitt ár áðrenn loysingina frá Jugoslavia.
- Tingsessir: 140, sum skulu mannast úr 10 valdømum. Útisetarnir telja sum eitt 11. valdømi, og umboðanin av teirra atkvøðum verður roknað út eftir valluttøkuni uttanlands. Fimm sessir eru eisini til minnilutar.
- Skrásettir flokkar: 67. Av hesum stilla 55 upp til valið.
- Veljarar: 3,7 mió.[1]
- Valbæri: Fyri at stilla upp mást tú vera eldri enn 18 ár. Óheft valevni mugu savna 500 undirskriftir fyri at fáa loyvi at stilla upp.
- Fígging av valstríði: Ongar avmarkingar av, hvussu nógv verður brúkt. Flokkarnir fíggja síni valstríð í høvuðsheitum úr egnum kassa.
Landafrøði[rætta | rætta wikitekst]
Býir í Kroatia[rætta | rætta wikitekst]
- Zagreb (779 000)
- Split (206 000)
- Rijeka (144 000)
- Osijek (115 000)
- Zadar (73 000)
- Slavonski Brod (65 000)
- Velika Gorica (64 000)
- Karlovac (59 000)
Búskapur[rætta | rætta wikitekst]
Keldur[rætta | rætta wikitekst]
Hygg eisini at[rætta | rætta wikitekst]
Ávísingar úteftir[rætta | rætta wikitekst]


text:
Væleyðnaðir oyggjaleikir á Jersey14/07/2015
Føroyskur ítróttur kann fegnast um enn einar væleydnaðar oyggjaleikir. Eini 150 føroysk ítróttafólk kappaðust í 12 av teimum 14 ítróttagreinunum […]Oyggjaleikir
Carlsson-systrarnar bera Merkið og vatn...27/06/2015
Oyggjalekirnir á Jersey verða settir í kvøld kl. 19 á Howard Davis parkini mitt í St. Helier. Stóra hátíðarhaldið er […]ÍSF Oyggjaleikir
So fara vit aftur á oyggjaleikir26/06/2015
Fyri sekstandu ferð eru oyggjaleikir á skránni, og føroyingar eru – enn sum áður – millum tey mongu ítróttafólkini úr […]ÍSF
Tvær vikur til Oyggjaleikirnar14/06/2015
Um tvær vikur byrja oyggjaleikirnir, sum í ár eru á Jersey. Leikirnir verða frá 27. juni til 3. juli. Á […]ÍSF Oyggjaleikir
ÍSF skjalfest tørvin hjá øllum ítr...10/06/2015
ÍSF leggur í dag fram nýggja frágreiðing um umstøðurnar hjá øllum ítróttagreinum í Føroyum. Í frágreiðingini, sum kallast ”Íðkandi og […]ÍSF
Heilsan ísv. Estetiskt HM07/06/2015
Dear friends from around the world Dear friends of Gymnastics Dear friends of Sports It gives me great pleasure as […]Ymiskt
Ítróttasamband Føroya havt aðalfund31/05/2015
Ítróttasambandi Føroya hevði aðalfund fríggjakvøldið. Tak formansfrágreiðingina niður her (1,1 mb pdf) Hetta var fyrsti ársaðalfundur, síðani bygnaðurin varð broyttur […]ÍSF
Løgmaður og olympiski forsetin avtala...24/05/2015
Løgmaður og forsetin í Altjóða Olympisku Nevndini hava gjørt av at seta ein arbeiðsbólkat útgreina tilgongdina í samband við føroysku […]Altjóða viðurskifti ÍSF
Ítróttasamband Føroya og Skjótisamba...13/05/2015
Í gjár vóru broytingarnar í vápnalógini samtyktar í Løgtinginum eftir at broytingarnar hava verið leingi á veg. ÍSF og Skjótisamband […]ÍSF
Aðalfundur í Ítróttasambandi Føroya08/05/2015
Fráboðan Vísandi til grein 9 í Evstulóg fyri Ítróttasamband Føroya, verður við hesum lýst til aðalfundar í Ítróttasambandi […]Ymiskt
Lættari hjá føroyskari ítrótt at ka...26/04/2015
Tað verður lættari hjá føroyskum landsliðum at taka lut á tiltøkum, stevnum ella kappingum uttanlands. Ein nýggj stuðulsavtala millum ÍSF […]Ymiskt
Føroyskir svimjarar við í Baku02/04/2015
Ítróttasamband Føroya fegnast um, at tað loksins eydnaðist at fáa føroyskar svimjarar við til teir fyrstu Evropeisku Leikirnar í Baku […]Altjóða viðurskifti
Ítróttaferðir við Strandferðsluni19/03/2015
Nýggj nýtsluvegleiðing verður tikin í nýtslu 1. apríl 2015. Í høvuðsheitum eru hesar broytingar: kortini eru bert galdandi á ferjum […]Ymiskt
Úrval útlutað pening fyri 201509/01/2015
Úrval, sum er serlig skipan undir ÍSF, og sum hevur til endamáls at veita fíggjarligan stuðul til føroysk l úrvalsítróttafólk, […]ÍSF


text:
Press Release
Innbjóðing
Í samband við, at átakið ”VIT á útoyggj” fer av bakkastokki, bjóða vit tær/tykkum til móttøku:
Týsdagin 4. Mars kl. 14.00
í hølunum hjá Ferðaráð Føroya, Gongini 9, Tórshavn.
VIT á útoyggj er eitt átak, ið skal stuðla undir vinnuligt virksemi og framburð á útoyggjunum. Í hesum sambandi hava vit gjørt eina heimasíðu og ein film, sum skulu marknaðarføra útoyggjarnar, sum spennandi ferðamál.
Málið við heimasíðuni og filminum er, at skapa áhuga fyri Føroyum sum ferðamannalandi, við fokus á útoyggjarnar sum gimsteinar í krúnuni, og tað gera vit, við at bjóða útoyggjarnar fram, bæði náttúru, upplivingar og tænastur.
Verð við týsdagin, tá vit lýsa okkara ætlanir nærri, vísa filmin, og gera heimasíðuna virkna.
Væl komin!
Blíðar heilsur
Olga Biskopstø, samskipari


text:
Gamla Seglhúsið
Gamla seglhúsið er karmur um listaframsýningar, og sýnir listaverk hjá stórstu føroysku listafólkum.
Gamla seglhúsið bjóðar stundum inn til konsertir ella matupplivingar.
Frálíkt fundarhøli er í gamla seglhúsinum, sum kann leigast.
Les meir um gamla seglhúsið her: http://www.gamlaseglhusid.fo
UpplatingartíðirMon-Fri 14:00 - 17:00
Leygardag Stongt
Sunnudag 14:00 - 17:00
Tiltøk hjá Gamla Seglhúsið
12 May
Hanni Julius Bjartalíð í Gamla Seglhúsinum
Sunnudagin tann 12. mai, letur upp ein søluframsýning við listaverkum hjá Hanni Julius...
09 Aug
Tróndur Patursson í Gamla Seglhúsinum
Fernisering fríggjadagin 9. august klokkan 16:00
av


text:
Í samband við at Bókadeild Føroya Lærarafelags fylti 50 ár í 2006, varð heitt á Erhard Jacobsen, cand. scient. og bókavørð, at skriva um virksemið hjá Bókadeildini. Erhard hevur starvast á forlagnum í nógv ár og hildið varð, at hann hevði tær fortreytir, ið skuldu til, at kunna skriva um forlagið og tess útgávur.
Heitið á bókini er lænt úr sanginum hjá Hans Andriasi Djurhuus: Lítli beiggi, tú mást ikki gráta. Permumyndina hava vit lænt frá Elinborg Lützen og er grafiskt prent av ommuni, ið situr á bríkini og sigur søgur fyri børnunum. Nútíðin hevur tó sníkt seg inn við tí heita reyða litinum rundan um myndina.
Bókin er ein forvitnislig frágreiðing um virksemi hjá Bókadeild Føroya Lærarafelags frá 1956 til 2006, um Mína jólabók og um Barnablaðið. Eisini eru bøkurnar, ið Bókadeildin hevur givið út, bæði lýstar og settar í søguligan samanhang og nomið verður eisini við kjakið um føroyska málið í barnabókum, og um tað er rætt at siga, at føroyskar barnabøkur eru keðiligar.
Hetta ger bókina bæði áhugaverda at lesa, men eisini væl egnaða sum grundbók hjá teimum, ið hava fyri neyðuni at kunna seg um barna- og ungdómsbókmentir.
Aftast er rúgvusmikið tilfar um útgávur, nevndarlimir, týðarar, myndprýðarar og rithøvundar, sum Marna Jacobsen hevur savnað og skipað.
Aftur


text:
Orð: Trygve Bjerkrheim
Týtt: Kajfinn Hammer
1. Tað er nokk, tað sum Jesus gjørdi!
Um av syndarum størstur tú var’,
ert tú boðin til brúdleypsborðið,
tí at sál tín er Honum so kær.
Niðurlag: Tað er nokk, tað sum Jesus gjørdi,
tað er nokk, tað sum Hann hevur sagt!
Tínar syndir tær hevur Hann sónað
og tær vunnið ta reinastu drakt.
2. Ei tær tørvar nú meira at ivast,
um Hans náði er nokk fyri teg,
tí Hans fullgjørda verk er tín hvíla;
far í friði við sangi tín veg!
3. Tað er nokk, tað sum Jesus gjørdi,
ber í deyðanum, dóminum við.
Eg vil byggja á náðiorðið,
einans Tað gevur ævigan frið.


text:
Samleikin fingið samleika
Tá ið nýggi, føroyski talgildi samleikin verður tikin í nýtslu, verður tað undir navninum Samleikin og við vakra búmerkinum, ið Sendistovan hevur sniðgivið. Dentur er lagdur á, at Samleikin skal verða lættur at kenna aftur, og at hann kann nýtast í øllum sløgum av samskifti.
Búmerkið ímyndar eitt eyga og ein lykil, og hvussu hesi eru samanbundin. Hetta er ein týðandi liður í Samleikanum, ið verður tín persónligi lykil til talgildar tænastur.
Litirnir í búmerkinum umboða norðlýsið, hvørs dansandi ljós minnir um eina himmalska stjørnulind, sum blaktrar yvir fjallatind.
Navnið er valt í eini verkstovutilgongd, har málkøn fólk og aðrir áhugabólkar viðgjørdu fleiri enn 100 navnauppskot.
Við Samleikanum skapa Talgildu Føroyar eina trygga og tíðarhóskandi atgongd til talgildar tænastur. Loysnin hevur trygd í hásæti og nýtslusemi er raðfest høgt, so loysnin verður einføld og greið at nýta hjá øllum føroyingum.
Samleikin fer at koma í staðin fyri Mínlykil og sum frá líður eisini NemID. Samleikin er ein av teimum fýra súlunum í Talgildu Føroyum, og verður hann saman við øðrum loysnum partur av føroyska talgilda undirstøðukervinum, ið framyvir fer at tryggja borgarar og dátur teirra. Hetta, so talgildar tænastur kunnu nýtast uttan avmarkingar og ampa.
Samleikin verður trygg innritan, eyðmerking og undirskrift, sum í fyrstu atløgu verður brúktur við eini app á telefonini ella við einum USB lykli.


text:
Bakkafrost byggir nýggja smoltstøðina á Strond. Hendan smolstøðin er ein liður í at økja støddina á smolti, áðrenn tað verður sett á sjógv. Nýggja smolstøðin hevur knapt 60 kør sum rúma upp ímóti 30.000 m3 av vatni.
SMJ hevur havt ábyrgdina av brunaráðgeving, øllum installatiónsarbeiði, harundir projekteringsleiðsluna av installatiónum, samskipan og ráðgeving í samband við byggiharraveitingar, projektering av El og rørskipanum, harundir sjógvkøliskipan, fiskaflutningur og ljóssimuleringar.
Byggiharri: Bakkafrost
Arbeiðstakari: Articon
Ráðgevarar: Ósbjørn Jacobsen Arkitektar, Spenn og
SMJ Ráðgevandi verkfrøðingar


text:
Tjóðveldi hevur lagt uppskot fyri løgtingið um at fáa útbúgvið fleiri røktarstarvsfólk
2019-11-06 13:08
Tjóðveldi hevur lagt uppskot fyri løgtingið um at fáa útbúgvið fleiri røktarstarvsfólk
Tað er tørvur á at fáa útbúgvið fleiri sjúkrarøktarfrøðingar, heilsurøktarar og heilsuhjálparar til at røkja tær tænastur, sum eru og verða neyðugar nú og komandi. Hetta bæði í sjúkrahúsverkinum og úti í kommununum.
Seinnu árini hevur tað verið lagdur stórur dentur á at fáa útvegað nóg mikið av serlæknum og kommunulæknum. Hetta hevur tíbetur í stóran mun eydnast. Og tað arbeiði má halda fram. Tíðin er nú komin til eisini at gera ætlan fyri, hvussu vit tryggja okkum, at vit eru før fyri at møta framtíðar avbjóðingum á røktarøkinum.
Góða gongdin í samfelagnum, har vit gerast alsamt fleiri, samstundis sum miðalaldurin hækkar, og nýggj viðgerðartilboð leggjast til, er eitt stórt tilfeingi í samfelagnum, sum eisini setir krøv til okkara framtíðar sjúkrahúsverk og til kommunalu eldraøkini.
Vit eru í tí hepnu støðu, at vit kunnu útbúgva hesar starvsbólkar í Føroyum. Vit hava góðar skúlar við væl skikkaðum starvsfólkum. Tí snýr tað seg fyrst og fremst um, hvussu vit kunnu taka fleiri inn í útbúgvingarskipanina. Bíða vit við hesum, kann tað gerast trupult at taka fleiri inn, tí stórur partur av útbúgvingini gongur fyri seg úti á sjúkrahúsunum og í kommununum, har útbúgvin røktarstarvsfólk standa fyri starvsvenjingini. Útbúgvin stavsfólk eru sostatt ein fortreyt fyri at kunna útbúgva fleiri.
Góðskan í teimum røktartilboðum, vit veita, er í stóran mun treytað av, hvussu væl starvsfólkini eru fakliga skikkað. Tað er mangar ferðir staðfest, at hægri fakligu førleikarnir hjá starvsfólkunum eru, størri eru sanníkindini fyri yvirlivilsi, og færri komplikatiónir eru hjá sjúklingunum. Tí eiga vit altíð at stíla eftir hægstu fakligu góðsku til okkara borgarar.